title: Kroatian sodan alku

text: 4. syyskuuta 1991 oli tiedossa, että serbijoukot tavoittelevat linjaa Karlobag-Ogulin-Karlovac-Vitrovitica, josta oli määrä tulla Suur-Serbian raja. Kyseessä oli "historiallinen Serbian raja", joka perustui ensimmäisen maailmansodan aikana Lontoossa tehtyyn sopimukseen. Serbienemmistöisiä alueita Kroatiassa oli lähinnä Kninin seuduilla. Samana päivänä taistelut laajentuivat. Serbit rikkoivat yksipuolisesti tulitaukoa 33 kertaa. Kroatia pyysi Euroopalta apua, jolloin EY painosti Serbian johtoa ilmoittamalla, että se voi ottaa tai jättää rauhanehdotuksen. Syylliset oli EY:n mukaan tunnistettu, ja Serbian eristämisestä alettiin puhua. Milošević vastasi, että EY:n olisi neuvoteltava Krajinan serbien kanssa, sillä Serbia ei ollut osallinen taisteluihin Kroatiassa. Muodollista komentoyhteyttä serbikapinalliset-liittoarmeija-Serbian johto ei ollut, mutta käytännössä serbit näyttivät vihreää valoa taisteluille.


title: Kroatian sodan alku

text: Yhdysvallat ei kommentoinut Kroatian sotaa, ja Saksa uhkasi tunnustaa Slovenian ja Kroatian. Kroaateilla oli edelleen heikosti aseita. Kroatian lehtien mukaan Jugoslavian liittoarmeija oli miehittäjä, mutta Kroatian hallitus ei ollut virallisesti näin ilmoittanut, mikä kertoi maan johdon haparoivasta linjasta. Samana päivänä väitettiin että Kroatia olisi katkaistu kahtia, kun Zagrebista Belgradiin vievä tie oli tukossa serbien valtaaman Okucanin kohdalta. Kanadalainen liikemies yritti salakuljettaa 19 tonnia Singaporessa valmistettuja kivääreitä ja panoksia Kroatiaan.


title: Kroatian sodan alku

text: 5. syyskuuta rauhanvälittäjä Lordi Carrington epäili rauhansopimuksen mielekkyyttä, jos pitävää tulitaukoa ei tule. Tulitauko rakoilikin. Borovo Selo oli serbisissien hallussa. Vukovaria tulitettiin ja kaupunki oli käytännössä saarrettu. Serbien panssarit ja tykistö tulittivat kaupunkia raskaimmin kuukauteen. Myös suurempaa Osijekin kaupunkia Itä-Slavoniassa tulitettiin. Taisteltiin Gospicassa, Nova Gradiskassa ja Savski Bokissa, ja Etelä-Slavoniaan Srijemiin vievä valtatie pysyi poikki. Jugoslavian presidenttineuvosto ilmoitti, että liittovaltion sisäiset rajanmuutokset olivat mahdollisia ja että Krajinalla oli oikeus erota Jugoslaviasta.


title: Kroatian sodan alku

text: 5. syyskuuta Podravska Slatinan läheltä Cetekovacista löydettiin 22 vanhuksen silvotut ruumiit.


title: Antonius Padovalainen

text: Pyhä Antonius Padovalainen (; alun perin: Fernando Martins de Bulhões; 1195 Lissabon — 13. kesäkuuta 1231 Arcella) oli roomalaiskatolinen portugalilainen fransiskaani, pappi, pyhimys ihmeidentekijä ja kirkonopettaja. Hän on laivojen haaksirikkojen, nälkiintymisen, Amerikan intiaanien, amputoitujen, eläinten, aasien, venemiesten, Brasilian, Texasin Beaumontin hiippakunnan, kotieläinten, vanhojen ihmisten, odottavien äitien, uskon eukaristiaan, Italian Ferrazzanon, kalamiesten, satojen, hevosten, Portugalin Lissabonin, postin, merimiesten, sorrettujen ihmisten, Italian Padovan, köyhien, Portugalin, kadonneiden asioiden etsijien, steriiliyden, sikopaimenten, Tigua-intiaanien ja vaeltajien suojeluspyhimys. Hänen symboleitaan ovat Jeesus-lapsi kirjan päällä, liljat, kalat, pullo ja krusifiksi, muuli, raha-arkku ja ihmissydän, sydän, tuli, kuvattuna kirjaa pitelevänä sekä leipä. Paavi Gregorius IX julisti hänet pyhimykseksi vuonna 1232, ja paavi Pius XII julisti hänet kirkonopettajaksi 16. tammikuuta 1946. Katolinen kirkko viettää pyhimyksen juhlapäivää 13. kesäkuuta eli päivänä, jona hän kuoli 36-vuotiaana.


title: Antonius Padovalainen

text: Roomalaiskatolisessa messussa pyhää Antoniusta on muistettu seuraavalla latinankielisellä kollehtarukouksella:


title: Antonius Padovalainen

text: Pyhä Antonius eli neljän seuraavan paavin hallintoaikoina: Celestinus III, (1191-98) Innocentius III, (1198-1216) Honorius III (1216-27) ja Gregorius IX (1227-41).


title: Antonius Padovalainen

text: Pyhälle Antoniukselle on laadittu latinankielisiä litanioita, hetkipalveluksen pienoisversio, ja hänestä on joskus käytetty nimitystä "Malleus Haereticorum", eli "harhaoppisten vasara". Antoniuksen on uskottu laatineen vuosisatoja fransiskaanien suosiossa olleen latinankielisen rukouksen "Ecce Crucem Domini."


title: Antonius Padovalainen

text: Pyhä Antonius Padovalainen syntyi vuonna 1195 Fernando Martinsina Portugalin Lissabonissa varakkaaseen aatelisperheeseen, mahdollisesti Martin Bouillonille ja Theresa Tavejralle. Hänet kävi katedraalikoulua, ja hän liittyi 15-vuotiaana vuonna 1210 augustinolaiseen luostariyhteisöön pyhän Vincentin luostariin, jonka hän lopulta jätti kuultuaan Marokon viidestä fransiskaanimarttyyreistä. Hän halusi itsekin marttyyriksi ja liittyi fransiskaaneihin vuonna 1220, jolloin hän otti nimen Antonius. Pyhimys matkasi laivalla Marokkoon joulukuussa 1220, mutta hän sairastui perillä vakavasti. Hän lähti paluumatkalle, joutui ankaraan myrskyyn, joka vei hänet Sisiliaan. Koska hänen terveytensä pysyi huonona, hänen ei sallittu tehdä lähetystyötä saraseenien keskuudessa, vaan sen sijaan hän opetti teologian Italian Bolognassa ja Etelä-Ranskan Montpellier’ssa, Toulousessa ja Puy-en-Velayssa. Hän toimi myös saarnaajana ja koska hän oli menetynyt harhaoppisten käännyttämisessä, häntä kutsuttiin "Harhaoppisten vasaraksi." Antoniuksen pidettyä paastonaajan saarnoja vuonna 1231 hänen terveytensä heikkeni ja hän vetäytyi Camposanpieroon. Häntä lähdettiin viemään Padovaan, jonne hän ei ehtinyt, vaan hänet otettiin klarissalaisluostariin Arcellassa, jossa hän kuoli 36-vuotiaana 13. kesäkuuta 1231.


title: Antonius Padovalainen

text: Pyhän Antonius Padovalaisen elämä voidaan jakaa seuraaviin vaiheisiin:


title: Hirvikoski

text: Hirvikoski on kylä ja taajama Loimaan kaupungissa. Ennen Loimaan kunnan ja Loimaan kaupungin kuntaliitosta vuonna 2005 se oli Loimaan kunnan hallinnollinen keskus ja kirkonkylä. Hirvikoski sijaitsee noin neljä kilometriä Loimaan kaupungin keskustasta luoteeseen. Taajamien kasvettua yhteen uudisrakentamisen myötä Hirvikoski luetaan Tilastokeskuksen vuoden 2011 tilastollisten taajamien määrittelyssä osaksi Loimaan keskustaajamaa.


title: Hirvikoski

text: Hirvikoskella on kirjasto, peruskoulu, kansanopisto, entisen Loimaan kunnan kunnantalo sekä Charles Bassin ja Carl Ludvig Engelin suunnitelmien mukaan 1830-luvulla rakennettu Kanta-Loimaan kirkko. Taajamassa on muun muassa urheilukenttä ja liikuntakeskus Hirvihovi, jossa sijaitsee uimahalli Vesihovi. Muita julkisia palveluja ovat vanhainkoti ja päiväkodit. Löytyy Ravintola Habibi sekä kauppoja K-Market ja M-Market. Palveluihin kuuluu myös apteekki ja pankkiautomaatti.


title: Kasarmien taistelu

text: Kasarmien taistelu () eli kasarmien sota oli Kroatian sodassa tapahtunut serbien liittoarmeijan kasarmien saartaminen ja valtaaminen. Se tapahtui Kroatiassa pääosin 14. - 19. syyskuuta 1991. Viimeiset Kroatiassa olevat liittoarmeijan tukikohdat antautuivat vuonna 1992. Kasarmien taistelua pidetään sodan ratkaisutaisteluna, koska huonosti aseistautunut Kroatia sai valtaamistaan kasarmeista itselleen huomatavat määrät raskasta aseistusta. Kroatia tarvitsikin tätä, koska serbit hyökkäsivät loka-joulukuussa kovalla voimalla Kroatiaa vastaan. Ennen 13. syyskuuta 1991 alkanutta kasarmien taistelua Kroatiassa oli taisteltu noin kaksi ja puoli kuukautta 25. kesäkuuta 1991 aloitetun itsenäistymisen jälkeen.


title: Kasarmien taistelu

text: Peter Carrington aloitti EY:n rauhanvälityksen 7. syyskuuta 1991 ja sanoi rakentavansa rauhan kolmessa kuukaudessa. Carringtonin mielestä kolme kuukautta oli liian lyhyt aika, mutta EY:n Hans Van der Broek ei antanut enempää aikaa. Kroatiassa ei luotettu Carringtoniin. Syyskuussa serbit valtasivat Petrinjan kaupungin ja karkottivat kroaatit, jolloin Kupa-joesta tuli raja.


title: Kasarmien taistelu

text: 13. syyskuuta 1991 Kroatian hallitus irtautui Jugoslaviasta ja kutsui ministerinsä pois Belgradista, mutta ministerit eivät totelleet. Kroatia katkaisi 13. syyskuuta valvonnassaan olevien alueiden liittoarmeijan kasarmien veden, sähköt ja puhelinyhteydet. Van der Broek tuomitsi Kroatian toimet, jotka useiden kroaattien mielestä aloitettiin liian myöhään.


title: Kasarmien taistelu

text: Jotkut kasarmit antautuivat taisteluitta. Muutamat kasarmit antautuivat jo 17. syyskuuta 1991, mutta joistakin kasarmeista liittoarmeija vetäytyi vasta vuonna 1992. 27. syyskuuta kroaatit valtasivat Bilogora-hyökkäyksessä Bjelovarin ja Koprivnican kasarmit. Gospicissa käytiin kasarmien valtauksen takia ankaria taisteluita, jotka johtivat kaupungin jäämiseen kroaateille. Ne taisteltiin kroaattijoukkojen (poliisi ja vapaaehtoisjoukot) ja Jugoslavian kansanarmeijan välillä. Sitten kaupungissa tapahtui serbisiviilien joukkomurha. Taistelu oli merkittävä kroaattien voitto, sillä sen johdosta kroaattijoukot saivat arvokasta raskasta kalustoa (tankkeja, tykistöä, raketteja) sotilasparakeista.


title: Kasarmien taistelu

text: Kasarmien taistelu päättyi Ey:n rauhanvälitykseen. Jokaista kasarmia kohden käytiin pitkät neuvottelut ennen evakuointia. Liittoarmeija pyrki tuohoamaan ne varusteet, joita se ei ottanut mukaan. Serbit evakuoivat valtaamattomat kasarmit aseineen 1. joulukuuta 1991 mennessä Bosniaan, josta ne osin lähetettiin takaisin Kroatiaan, nyt serbien puolelle rintamille. Osa kalustosta jäi Bosniaan sinne vuonna 1992 alkavaa sotaa varten. Esimerkiksi Zagrebin lähellä ollut Jastrebarskon kasarmin 160 tankkia ja tykistöä käsittävä suuri asearsenaali herätti karkeruutta kroaateissa. Kasarmien taistelu oli joko tekosyy tai todellinen syy siihen, että liittoarmeija hyökkäsi Slavoniassa ja Dalmatiassa. Dalmatiassa alkoi Dubrovnikin piiritys.


title: Kasarmien taistelu

text: 17. syyskuuta ensi kertaa myös Serbian hallituksen ja liittoarmeijan edustajat sopivat Igalossa tulitauosta, mutta neuvotteluista olivat poissa serbisissit, ja tulitauko vain kiihdytti sotaa. Liittotasavallan pääministeri Ante Marković erotti Igalon tulitauon jälkeisenä päivänä 18. syyskuuta 1991 puolustusministeri Valjko Kadiojevicin Jugoslavian hallituksesta, mutta Kadiojevic ei piitannut tästä. Toisaalta Kroatia ilmoitti 21. syyskuuta 2011 ettei tunnusta Jugoslavian liittohallituksen valtaa ja kutsui toisen kerran liittohallinnon virkailijansa kotiin. 4. lokakuuta Serbian ryhmä kaappasi varapresidentin johdolla vallan Jugoslaviassa.


title: Kroatian sodan loppuvaihe

text: Kroatian sodan kulku muuttui ratkaisevasti joulukuussa 1991, kun sotaonni kääntyi suosimaan kroaatteja. Taisteluja käytiin aina vuoden 1995 lopulle saakka kroaattien vallatessa alueitaan takaisin serbeiltä. YK:n rauhanturvaajien toimintaan ei oltu tyytyväisiä, sillä he eivät kyenneet rauhoittamaan sodan suoja-alueita eivätkä estämään raakoja etnisiä puhdistuksia, joihin syyllistyivät sodan molemmat osapuolet.


title: Kroatian sodan loppuvaihe

text: Vukovarin antautumisen jälkeen serbit hyökkäsivät joulukuussa 1991 Länsi-Slavoniassa aikoen katkaista Kroatian kahtia. Heidän kohteinaan olivat Novska, Pakrac, Kutina ja Nova Gradiska. Hyökkäys pysähtyi kuitenkin 22. joulukuuta, jolloin kroaatit voittivat hyökkäävän serbiarmeijan ja vapauttivat Papukin, Bilogoran ja suuren osan Psunjia sekä Lipikin. Kroaattien sotatoimet olivat muuttuneet taktisista puolustavista operatiivisiksi hyökkääviksi; tässä tapauksessa oli kyseessä Operaatio Hurrikaani ("Operacija Orkan"). Tämän jälkeen tulitauko astui voimaan, mikä esti kroaatteja saavuttamasta tavoitettaan Sava-jokea.


title: Kroatian sodan loppuvaihe

text: Vuoden 1992 alusta lähtien Kroatian sotaa käytiin pienemmillä kierroksilla. 15. tulitauko piti 3. tammikuuta alkaen. Serbit päättelivät vallanneensa Kroatiaa tarpeeksi. Rintama oli melkein vakiintunut jo marraskuun puolivälissä. Tammikuussa tulitauon jälkeen maahan saapui 10 000 YK:n rauhanturvaajaa. Serbeille tämä sopi, sillä he olivat jo vallanneet useimmat serbialueet, 26,5 % Kroatiasta. Toisaalta Kroatian armeija oli jo niin voimakas, että se saattoi uhata liittoarmeijaa ja serbisissejä.


title: Kroatian sodan loppuvaihe

text: Miloševićista oli myönteistä, että YK tuki miehitettyjen serbialueiden jäämistä serbeille. Kroaatit eivät luottaneet YK:hon, sillä serbien tekemät etniset puhdistukset jatkuivat rauhanturvaajista huolimatta. 500 000 ihmistä oli ajettu pakoon kroaattialueilta, mutta vuosina 1992-1993 Kroatiaan saapui kuitenkin 225 000 kroaattipakolaista Bosniasta ja Serbiasta. Esimerkiksi Vojvodinasta karkottivat Vojislav Šešeljin radikaalipuolueen kannattajat kroaatteja 6. toukokuuta alkaen sen jälkeen kun alueelle saapui Kroatiasta muutamia satoja serbipakolaisia. Ensimmäiset Vojvodinan karkotukset tapahtuivat Hrtkovcissa, ja sama toistui Novi Slankamenissa, Peterovaradinissa sekä monilla muilla kroaattien asuma-alueilla Vojvodinassa. Tulitauko jäi hataraksi, ja YK-joukkojen lähdettyä kroaatit alkoivat vallata serbien ottamia alueita.


title: Kroatian sodan loppuvaihe

text: Kroatian armeija alkoi voimistua vuoden 1992 alussa. Siihen oli yhdistynyt puolisotilaallinen HOS jo lokakuussa 1991. Kroatia alkoi saada kansainvälisiä tunnustuksia tammikuussa 1992, jolloin EU tunnusti maan itsenäisyyden. YK:n UNPROFOR-joukkojen toiminta ei ollut Kroatiassa läheskään tyydyttävää. Kroaattien karkotukset jatkuivat, maata miinoitettiin ja kroaattikoteja ryöstettiin. YK jakoi Kroatiassa olevat suojelualueensa "vaaleanpunaisiin alueisiin" ja UNPA-alueisiin (UN Protected Area, "YK:n suojelualue"). Kroaattien ja serbien välisiä suojelualueita ei YK uskaltanut kaikilta osin valvoa ja niitä joutui serbien haltuun.


title: Kroatian sodan loppuvaihe

text: Kroaatit vapauttivat Dubrovnikin rannikon ja Konavlen touko-kesäkuussa. Dubrovnikin saarron purkaminen alkoi hyökkäyksellä Operaatio Poltettu maa ("Operation Torched Land"), joka päättyi Etelä-Kroatian vapauttamiseen. Helmikuussa tai maaliskuussa 1992 liittoarmeija vetäytyi viimeisistä Kroatian alueella olevista tukikohdistaan, Lastovon ja Lisin saarilta. 21. heinäkuuta salamannopea Kroatian armeijan hyökkäys vapautti kroaateille Miljevacin tasangon (7 kylää, noin 150 km²). Myös kroaattien Operaatio Otkos 10 eteni hyvin Slavoniassa. Zadarin tukala tilanne helpotti, kun Krizin kukkula Bibinjen yllä vallattiin serbeiltä. YK:n sinikypäräiset rauhanturvaajat katselivat sivusta, kun serbien tykistö tulitti monia Kroatian kaupunkeja. Osijek, Gospic, Sisak, Karlovac, Zadar ja Sibenik olivat serbien tykkitulen alla ainakin silloin tällöin koko sodan ajan.


title: Kroatian sodan loppuvaihe

text: Dubrovnikin pommitus oli voimakkainta lokakuusta 1991 helmikuuhun 1992. Kaupungin saarto päättyi toukokuussa 1992 kestettyään kahdeksan kuukautta. 29. toukokuuta vetäytyvät serbit pommittivat Dubrovnikia. Kroatian mukaan Dubrovnikin pommituksessa kuoli 114 siviiliä, serbien mukaan taisteluissa molemmin puolin kaikkiaan 88.


title: Kroatian sodan loppuvaihe

text: Kroaatit menestyivät kohtalaisesti sodan lopussa, ja viimeiset muutamat sotapäivät olivat todellinen kroaattien ilotulitus. 22. tammikuuta 1993 kroaatit valtasivat Zadarin ympäristön Zelmunikista Maslenicaan kuten myös Zadarin lentokentän rikkoen aselevon. Heitä nimittäin ärsytti tärkeän Maslenican sillan oleminen serbien hallussa. Maslenican valtaus, "Operacija Pirat", kesti 72 tuntia. Kroatia yhdistyi taas valtatien Zadar-Maslenica-Karlobag ollessa jälleen kroaateille auki. Operaatio ei kuitenkaan onnistunut täysin, sillä monet tärkeät liikenteen risteyskohdat jäivät serbitykistön vaikutusalueen alle. Kroatia sai sanktioita omien alueittensa vapauttamisesta, sillä YK oli kieltänyt rintamien muutokset. Kroaatteja suututti junnaava YK:n rauhanvälitystoiminta, jonka piti taata sujuvat liikenneyhteydet.


title: Kroatian sodan loppuvaihe

text: Kesällä Serbia liitti kaikki miehittämänsä alueet rahajärjestelmänsä, televisionsa ja postinsa alle. Vasta vuonna 1993 YK:n turvallisuusneuvosto eristi Serbian ja asetti sille sanktiot. Myös kroatialaiset harjoittivat etnisiä puhdistuksia serbien tapaan joillakin alueilla, tiettävästi ainakin Medakin taskussa syksyllä 1993. Tällöin kroaatit valtasivat Likassa Divoselon, Čitlukin ja Počiteljin kylät.


title: Kroatian sodan loppuvaihe

text: Lokakuussa YK vahvisti, että UNPA-vyöhykkeet ovat Kroatian maata. 30. maaliskuuta 1994 allekirjoitettiin sopimus kapinoivien serbien ja kroaattien välillä vihollisuuksien lopettamisesta. Bosniakit ja kroaatit solmivat sopimuksen samoin vuonna 1994. Kroatian ja Serbian kanssa neuvoteltiin samaan aikaan suhteiden normalisoimisesta. Paavi Johannes Paavali II vieraili Kroatiassa. Kroaatit suhtautuivat YK:n rauhanturvaajiin negatiivisesti ja UNPROFOR muutettiin UNCRO:ksi.


title: Kroatian sodan loppuvaihe

text: Vuoden 1995 alussa Kroatia aikoi perua YK-joukkojen luvan toimia sen alueella, hanke jäi kuitenkin toteutumatta. YK-joukot olivat nimittäin este Kroatian hyökkäysoperaatioille. Toukokuun alussa Kroatian armeija valloitti takaisin Pakracin-Okucanin alueen Länsi-Slavoniassa hyökkäyksessä nimeltä Operaatio Salama ("Operacija Bljesak"). Tämä oli merkittävä osoitus kroaattien kasvaneesta sotilaallisesta voimasta. Serbia ei auttanut alueen serbejä, joista useimmat pakenivat Bosnia-Hertsegovinan serbialueille. Sieltä käsin serbit tulittivat kroaattikaupunkeja kostoksi.


title: Kroatian sodan loppuvaihe

text:
7. huhtikuuta 1995 Kroatian armeija valloitti serbeiltä huomattavan alueen Dinaarisilla vuorilla avaten tien hyökkäykselle Kniniin, Kroatian serbien pääkaupunkiin. Pohjoisilla Dinaarisilla vuorilla alkoi HV:n ja HVO:n yhteishyökkäys nimeltä Operaatio Kesä-95. Hyökkäys sujui hyvin; Bosansko Grahovo ja Glamoc vallattiin. Serbit kostivat tulittamalla Karlovacia, Sisakia ja Gospicia. 16. toukokuuta Kroatia sanoi vetävänsä joukkonsa Krajinasta, ja 21. toukokuuta Krajinan serbit halusivat liittyä Bosnian serbeihin.
Kroaatit ja bosniakit tapasivat Splitissä kesäkuussa sopien yhteisistä sotatoimista serbejä vastaan. Serbit hylkäsivät ajatuksen rauhallisesta serbialueiden liittämisestä Kroatiaan rauhanneuvotteluissa Sveitsissä 3. elokuuta.


title: Kroatian sodan loppuvaihe

text: 4. elokuuta 1995 kroaattien ja muslimien sotilaat ja poliisit aloittivat Kroatiassa ja Bosniassa yhteishyökkäyksen nimeltä Operaatio Myrsky ("Operacija Oluja"). 40 tunnissa kroaatit valloittivat Pohjois-Dalmatian, eteläisen ja itäisen Likan, Kordunin ja Banijan. Krajinan serbitasavalta romahti. Kroaattien sotilaita ja kansalliskaartin joukkoja oli operaatiossa mukana 200 000, panssareita 350 ja lisäksi 3000 tykistöasetta. Helikoptereita oli 50. Serbeillä puolestaan oli vain 50 000 sotilasta ja 200 panssaria sekä 350 raskasta tykistöasetta. Kroaattien tappiot olivat 1430 haavoittunutta ja 174 kuollutta sotilasta. Serbejä kuoli operaatiossa 1542, noin 750 hautaa on löydetty Kninistä etelään suorittivat kroaatit etnisiä puhdistuksia. Arviolta 50 000 serbisotilasta ja 200 000 serbisiviiliä pakeni Kroatiasta, vaikka Kroatian hallitus pyysi heitä jäämään. Pakenemisen syynä oli pelko kroaattien kostosta. Serbijärjestö Veritasin mukaan operaatiossa olisi kuollut noin 1810 serbiä, joista ehkä ainakin kolmasosa sotilaita. Kroatia vaikeutti serbien paluuta asuinalueilleen sodan jälkeen. Se myös jarrutti Haagissa tehtäviä kroaattisotilaisin kohdistuneita oikeudellisia tutkimuksia, mm. sillä seurauksella että kninin tulituksesta epäilty Ante Gotovina vapautettiin, vaikka oli ensin saanut tuomion Erilaisista rikkomuksista laajalti syytetty kenraali Ante Gotovina ensin tuomittiin ja sitten vapautettiin, mm. sen takia että kroaatit itse kieltäytyivät luovuttamasta Gotovinaa vastaan todistavia tykistödokumentteja kansainväliselle oikeudelle.


title: Mahlun Maapallopatsas

text: Mahlun Maapallopatsas on patsas Saarijärvellä Mahlun kylällä. Sen rakensi paikallinen aseseppä Matti Rutanen (1888–1964). Rutanen teki työnsä suuren uskonnollisen innoituksen vallassa. Nimestään huolimatta "Maapallopatsas" ei ole maapallon muotoinen, vaan uskonnollinen triptyykki. Rutanen itse totesi patsaan nimen tulleen siitä, että siihen kuuluvat "kaikki merenpohjia myöten, siihen kuuluu menneet ja vastatulevat ihmiset". Patsaan rakentaminen kesti vuodesta 1950 alkaen arviolta 5–6 vuotta. Tällöin Jumalan kerrotaan komentaneen Rutasta tekemään patsaan, jonka hän oli luvannut rakentaa jo sisällissodan aikana. Työ patsaan parissa vei suuren osan hänen ajastaan ja lähes kaikki hänen rahansa. Lisätuloja patsaanrakennukseen Rutanen sai muun muassa kiinnittämällä lähipuuhun metallisen keräyslippaan.


title: Mahlun Maapallopatsas

text: "Maapallopatsas" on noin neljä metriä korkea, viisi metriä leveä teos, jonka vasempaan laitaan on kuvattu Jeesus saarnaamassa Golgatalla, keskellä ristiinnaulittuna ja oikealla lapsena äitinsä Neitsyt Marian sylissä. Patsaan takana, Neitsyen kuvan taakse on kuvattu patsaan tekijä itse henkivaimonsa ja henkilapsensa kera. Ristin takapuolella on kirkon kuva, joka Rutasen tulkinnan mukaan on se universaali kirkko, joka kokoaa yhteen kaikki maailman uskonnot. Patsaan jalustaa kiertää friisi, joka koostuu kymmenistä pienistä sementtisistä ja kuparisista ihmishahmoista. Patsaan jalustaa peittävät myös suuret täyteen kirjoitetut kuparilaatat. Sen runko-osa on tehty isoista kivistä, joiden välissä on sideaineena hiekkapitoinen sementti. Patsaan päällyskerrokset on tehty lähes puhtaasta sementistä, ja tämä materiaalien erilaisuus aiheuttaa jatkuvaa halkeilua ja osien putoamista. Patsaaseen on käytetty arviolta 200–300 kiloa rautaa ja noin 80 säkillistä sementtiä.


title: Mahlun Maapallopatsas

text: "Maapallopatsaan" sivuille liittämiinsä kuparilaattoihin Rutanen valmisti tekstejä itse tekemillään leimasimilla. Yhteensä laattoja on teoksessa yksitoista. Viisi patsaan etupuolella ja viisi takapuolella. Lisäksi patsaan kylkeen on kiinnitetty pieni laatta, jossa varoitetaan pahantekijöitä Rutaselle ominaiseen tyyliin:


title: Mahlun Maapallopatsas

text: "tokko senlaine roska tietä että jumala laitta roska nenä pysty ja koivet suoraksi ni ei ilkele jumala patsalla senkonta"


title: Mahlun Maapallopatsas

text: Tauluissa Matti Rutanen kertoo omasta maailmankuvastaan, elämänkokemuksistaan ja uskontulkinnoistaan tavalliselle ihmiselle Mahlun murteella.


title: Mahlun Maapallopatsas

text: Koska patsaan taulut olivat kuparia, ne hapettuivat nopeasti. Aikanaan Rutanen uusi tauluja, muttei välttämättä kirjoittanut tekstejä samankaltaisina kuin alkuperäistauluissa. Alkuperäiset tekstit tuhoutuivat, ja tästä syystä hänelle tärkeät asiat toistuvat useaan kertaan tauluissa.


title: Mahlun Maapallopatsas

text: Matti Rutasen kuoleman jälkeen hänen perikuntansa myi "Maapallopatsaan" tontteineen Mahlun Nuorisoseuralle, joka puolestaan myi patsaan tontteineen tontin puuston hinnalla vuonna 1986 Saarijärven kaupungille. Patsas peruskorjattiin taiteilija Kain Tapperin suunnitelman mukaisesti vuonna 1973 ja uudestaan sen korjasivat 1980-luvulla veistostaiteen opiskelijat Mari Möller ja Niilo Rikula.


title: Mahlun Maapallopatsas

text: Nykyään "Maapallopatsasta" pidetään yhtenä merkittävimmistä suomalaisen naivistisen taiteen saavutuksista. Se myös esitellään suomalaista kansantaidetta käsittelevässä "Itse Tehty Elämä – ITE" -teoksessa nimellä "Korpialttari Maailmanpatsas" sekä "Suomen Muistomerkit" -kirjasarjassa ("Suomen Muistomerkit VII: Keski-Suomi").


title: Burundin lippu

text: Burundin lippu on Burundin kansallistunnus vaakunan, moton ja kansallislaulun ohella. Se otettiin käyttöön 28. kesäkuuta 1967. Vihreä väri symboloi toivoa, valkoinen puhtautta ja punainen itsenäisyyskamppailua. Lipun valkoinen risti jakaa sen neljäksi alueeksi - kahdeksi vihreäksi ja kahdeksi punaiseksi. Keskellä olevan ympyrän sisällä on kolme tähteä, jotka edustavat Burundin kolmea suurinta etnistä ryhmää: hutuja, tutseja ja twa-kääpiökansaa. Tähdet merkitsevät myös valtion moton kolmea osaa: yhtenäisyyttä, työtä ja edistystä.


title: Burundin lippu

text: Burundin lipun värit ja ulkoasu ovat pysyneet maan itsenäistymisestä asti samana, ainoastaan ympyrässä oleva tunnus on vaihtunut. Ensimmäisessä lipussa oli kuvattuna Burundin perinteinen tunnus, karyenda-rumpu, sekä maan pääasiallinen viljelykasvi durra. Lippu vahvistettiin 30. maaliskuuta 1962 ja nostettiin ensi kertaa salkoon Burundin itsenäistyttyä 1. heinäkuuta. Monarkian päätyttyä marraskuussa 1966 karyenda poistettiin lipusta. Nykyinen lippu otettiin virallisesti käyttöön 28. kesäkuuta 1967.


title: Colonization

text: Colonization (koko nimeltään Sid Meier's Colonization) on Sid Meierin ja Brian Reynoldsin kehittämä strategiapeli. Pelin on julkaissut Microprose vuonna . Peli on vuoropohjainen strategiapeli, joka keskittyy eurooppalaisten suurvaltojen siirtomaakauteen uuden mantereen, Amerikan, alueella vuosien 1492 – 1850 välillä. Peli julkaistiin alun perin MS-DOS-käyttöjärjestelmälle, ja se käännettiin myöhemmin Windowsille, Amigalle ja Macintoshille (1995).


title: Colonization

text: Pelin aluksi pelaaja valitsee yhden neljästä siirtomaavallasta pelattavakseen. Pelattavat siirtomaavallat ovat Englanti, Ranska, Espanja ja Hollanti.


title: Colonization

text: Pelimekaniikka on hyvin samankaltainen Civilization-pelin kanssa. Pelaaja mm. perustaa ja kehittää siirtokuntia, kouluttaa uusia yksiköitä, käy kauppaa ja sotii muita siirtomaavaltoja sekä alkuperäisasukkaita vastaan. Pelin lopullisena päämääränä, ja ainoana tapana voittaa peli, on itsenäiseksi julistautuminen emovaltiosta.


title: Colonization

text: Peli alkaa vuodesta 1492. Alkuvalikoiden jälkeen pelaajan laiva on saapunut jonnekin Uuden Maailman itäisille rannoille. Pelaajan tavoitteena on perustaa siirtokunta ja kehittää sen toimintoja, ja vähitellen laajentaa merentakaista valtakunnan osaa perustamalla lisää siirtokuntia.


title: Colonization

text: Siirtokunnissa voidaan kouluttaa uusia, eri ammatteja osaavia siirtolaisia, saarnaajia ja sotilasyksiköitä. Tavalliset vapaat siirtolaiset ("Free Colonists") voivat myös siirtyä intiaanikylään hankkimaan oppeja intiaaneilta. Ammattilaisia voidaan myös hakea emämaasta.


title: Colonization

text: Civilizationista poiketen kaupankäynti hoidetaan aluksi vain oman emovaltion kanssa tai intiaanikylien kanssa. Tietyssä vaiheessa on kuitenkin mahdollista kehittää kaupankäyntiä myös muiden eurooppalaisten siirtomaavaltojen kanssa, jolloin kauppaa voidaan käydä sekä Euroopan satamien että muiden siirtokuntien kanssa suoraan. Kaupattavina kohteina on eri viljalajikkeita, vaatteita, malmeja ja aseita.


title: Colonization

text: Pelin aikana kasvatetaan "Continental Congressia", eli joukkoa Amerikan historian tärkeitä henkilöitä. Henkilön saaminen kongressiin antaa lisämahdollisuuksia uskontoon, kaupankäyntiin, sotilastoimiin ja politiikkaan. Kongressiin liittyvät pelin aikana muun muassa Pocahontas, Benjamin Franklin ja Simón Bolívar.


title: Varjakainen

text: Varjakainen eli Varjankainen eli Varjakka on suomalainen satuhenkilö, joka esiintyy muutamassa eri kansansadussa. Varjakainen on kuningas, joka asuu Varjakanmaassa.


title: Varjakainen

text: Kertomuksessa Mikko Mieheläisestä isäntä lähettää hurjan poikansa Mikko Mieheläisen perimään Varjakaiselta kuninkaalta kahta hopeatynnyriä. Mieheläisen rekeä vetää Metsän eläjäksi kutsuttu hirviö, jota Vetehinen ohjastaa. Nämä olennot mieheläinen on aikaisemmin vanginnut. Varjakka pelkää Mieheläistä, ja luovuttaa vastalauseitta hopean.


title: Helsingin hiippakunta

text: Helsingin hiippakuntia ovat:


title: ATR 42

text: ATR 42 on alun perin ranskalais-italialaisen konsortion (Aérospatiale ja Aeritalia) kehittämä potkuriturbiinikone. Konsortion nykyisillä jäsenillä (monikansallinen EADS ja Aeritalian seuraaja Alenia Aeronautica) on yhteisyritys Ranskassa (Avions de Transport Régional, ATR), joka valmistaa ja kehittää ATR-lentokoneita.


title: ATR 42

text: ATR 42-300 lensi ensilentonsa 16. elokuuta 1984. Koneen nimen numeroyhdistelmä 42 tulee sen istumapaikoista, joiden lukumäärä vaihtelee 40:n ja 50:n välillä. ATR 42-300 oli konetyypin alkuperäinen tuotantoversio, jota valmistettiin vuoteen 1996 asti.


title: ATR 42

text: Konetyypin uudistettu versio ATR 42-500 teki ensilentonsa 16. syyskuuta 1994. Se tuli markkinoille seuraavana vuonna ja sitä valmistetaan edelleen. Uudessa 500-sarjan koneessa oli uudet tehokkaammat PW-127E -moottorit sekä kuusilapaiset potkurit, joka on ulkoapäin näkyvin ero vanhemmasta mallista. Koneeseen tehtiin lukuisia muita parannuksia sekä uudistettiin matkustamo.


title: ATR 42

text: ATR 42:sta kehitettiin myös pidennetty versio, ATR 72.


title: ATR 42

text: Finnair oli tilannut ATR 42-300 -koneita viisi kappaletta jo huhtikuussa 1982 ensimmäisten lentoyhtiöiden joukossa, ja ensimmäiset koneet toimitettiin Finnairille vuonna 1986. Kaikki viisi konetta vaihdettiin vuonna 1990 suurempiin ATR 72 -koneisiin. Suomalaisista lentoyhtiöistä konetyyppiä käyttää enää Nordic Regional Airlines, jolla on laivastossaan uudempia 500-sarjan koneita.


title: ATR 42

text: Lähde:


title: La Massana

text: La Massana on kunta Andorrassa, 6 kilometriä Andorra la Vellan pohjoispuolella. Siihen kuuluvat La Massanan, L'Aldosan, Escàsin, Sisponyn, Anyósin, Palin, Xixerellan, Ertsin, Puiol del Piun ja Mas de Ribafetan kylät. La Massanan kylä sijaitsee 1 232 metrin korkeudessa. Kunnan pinta-ala on 61 neliökilometriä ja asukasluku oli arviolta 9 628 vuonna 2017.


title: Suomalaisuuden liitto

text: Suomalaisuuden liitto ry on suomalainen yhdistys, jonka tavoitteena on herättää ja vahvistaa kansallista tietoutta ja ajattelutapaa sekä edistää suomalaista ja suomenkielistä kulttuuria. Suomalaisuuden liitto perustettiin kirjailija Johannes Linnankosken aloitteesta vuonna 1906.


title: Suomalaisuuden liitto

text: Liiton sääntöjen mukaan sen tehtävänä on vaalia suomen kieltä, suomalaista yhteenkuuluvuutta ja kulttuuriperinteiden omaleimaisuutta, lujittaa itsenäisyys- ja puolustustahtoa sekä kansanvaltaista ajattelutapaa, edistää kansainvälistä yhteistyötä henkisen ja aineellisen kulttuurin eri aloilla sekä ylläpitää yhteyksiä ulkomailla oleviin suomalaisiin ja suomensukuisiin kansoihin. Liitto harjoittaa tiedotus- ja julkaisutoimintaa, huolehtii suomalaisesta lippu- ja sukunimikulttuurista sekä järjestää esitelmä-, ja keskustelutilaisuuksia.


title: Suomalaisuuden liitto

text: Suomalaisuuden liitto valistaa valtio- ja maakuntalippujen asianmukaisesta käytöstä ja järjestää itsenäisyyspäivänä lipunnostotilaisuuden Tähtitorninmäellä Helsingissä. Liitto myy kotimaisten lipputehtaiden valmistamia lippuja ja viirejä. 1980-luvun lopulta lähtien liitto on osallistunut erityisesti ruotsin kielen asemaa Suomessa ja pakollisen ruotsinopetuksen poistamista koskevaan julkiseen keskusteluun. Yhdistyksen puheenjohtaja toimii sosiaalityön professori Ilmari Rostila ja toiminnanjohtajana Hämeenlinnalainen Antti Ahonen (Kok.). Varapuheenjohtajina toimivat vuonna 2018 hallintotieteiden maisteri, Seinäjoen kaupunginvaltuutettu Piia Kattelus (Kesk.) ja tekniikan kandidaatti Raine Kervinen. Suomalaisuuden liiton kunniajäseniä ovat muun muassa kenraali Jaakko Valtanen ja valtioneuvos Riitta Uosukainen.


title: Suomalaisuuden liitto

text: Joulukuussa 2017 Suomalaisuuden liitolla oli 1 381 jäsentä.


title: Suomalaisuuden liitto

text: Vuonna 1906 Johannes Linnankoski oli puhunut jo vuosikymmenen ajan kehottanut lehtikirjoituksissaan sukunimien suomalaistamiseen. Linnankoski koki kotiseudullaan Uudellamaalla, että suomen kieltä pidettiin epähienona palvelusväen kielenä, että se svetisoitui voimakkaasti ja että ruotsinkieliset sukunimet yleistyivät.


title: Suomalaisuuden liitto

text: Vuoden 1905 suurlakon seurauksena saavutettu yleinen äänioikeus ja yksikamarinen eduskunta olivat ratkaiseva vaihe suomalaisen kansalaisyhteiskunnan kehityksessä, ja asenteet olivat otollisia toiminnalle. Aikakauslehti "Valvojaan" kirjoittamassaan artikkelissa Linnankoski vaati, että olisi ryhdyttävä toimiin suomen kielen ja suomalaisen kulttuurin edistämiseksi. Tätä ajamaan oli perustettava puoluepolitiikan ulkopuolella pysyvä, laajoihin kansankerroksiin vetoava valtakunnallinen liitto. Linnankoski piti kunnia-asiana, että yhdistyksen jäsenet käyttäisivät suomen kieltä aina ja kaikkialla Suomessa, missä se on mahdollista.


title: Suomalaisuuden liitto

text: Linnankosken ajatuksia pohdittiin nuorten fennomaaniylioppilaiden aloitteesta Kotikielen seurassa. Professorit Kaarle Krohn, J. J. Mikkola ja Heikki Paasonen sekä tohtori Uuno Karttunen muodostivat toimikunnan käsittelemään uuden yhdistyksen perustamista. Myös Linnankoski osallistui kokouksiin. Yhdistyksen nimeksi ehdotettiin Suomen liittoa, joka muuttui lopulta Suomalaisuuden iitoksi. Liiton perustamisen yhteydessä oli määrä toteuttaa pitkään suunniteltu suurtempaus sukunimien suomalaistuttamiseksi.


title: Suomalaisuuden liitto

text:
Suomalaisuuden liitto perustettiin J. V. Snellmanin syntymän satavuotispäivänä 12. toukokuuta 1906. Järjestön tehtäväksi asetettiin ennen kaikkea suomen kielen ja suomalaisen kirjallisuuden vaaliminen sekä kansallishengen herättäminen. Liiton ensimmäiseen hallitukseen kuului edustajia kaikista suomenkielisistä puolueista. Siihen kuuluivat Juhani Aho, Yrjö Sirola, J. K. Paasikivi, Eero Erkko ja Otto Wille Kuusinen.
Pitkäaikainen Suomen tasavallan presidentti Urho Kekkonen liittyi Suomalaisuuden liiton jäseneksi vuonna 1926, samana vuonna kuin toinen myöhemmin tasavallan presidenttinä toiminut liiton jäsen Risto Ryti. Hovioikeuden auskultantti Urho Kekkonen oli vuonna 1927 valtaamassa liittoa aktivistien johtoon. Kekkonen tuli valtauksessa valituksi liiton keskushallitukseen. Kekkonen valittiin vuonna 1929 varapuheenjohtajaksi ja puheenjohtajana hän toimi vuosina 1930−1932. Kekkonen ja muut aktivistit voimistivat liiton suomalaisuustyötä, mikä kiihdytti kielitaistelua. Urho Kekkonen kiinnitti erityisesti huomiota ruotsinkielisten alueiden suomalaisvähemmistöihin, ja kirjoitti Suomalainen Suomi -lehdessä vuonna 1931, että ”Suomessa harjoitetaan kielisortoa – – ruotsalaiset harjoittavat sitä suomenkielisiä lapsia ja heidän vanhempiaan kohtaan häikäilemättömämmin ja laajemmassa mittakaavassa kuin olisi voitu konsanaan ajatella.” Kekkonen oli Suomalaisuuden liiton kunniajäsen elämänsä loppuun asti.


title: Suomalaisuuden liitto

text: Aitosuomalaiset vaativat ruotsin kieltä vapaaehtoiseksi aineeksi oppikouluissa. Tilalle tarjottiin englantia. Muun muassa maisteri Elsa Enäjärvi kirjoitti Suomalaisuuden liiton vuonna 1929 julkaiseman "Englanti ruotsin sijaan ensimmäiseksi vieraaksi kieleksi suomalaisiin kouluihin" -nimisen pamflettinsa lopuksi: "”Tämä asia on periaatteellisesti ja käytännöllisesti vastaansanomaton. Tässä ei ole kysymys ruotsalaisvihasta eikä Ruotsin halventamisesta, vaan tässä on puhe eräästä Suomen kulttuurikansan elinkysymyksestä.”"


title: Suomalaisuuden liitto

text: Liitto aloitti sukunimien suojaustoiminnan vuonna 1914. Sen toimistoon kerättiin tätä työtä varten kymmeniä tuhansia nimiä käsittävä kortisto. Se oli keskeisesti mukana Kalevalan riemuvuoden 1935 suuressa nimenmuutosliikkeessä. Liitto antoi viranomaisille lausuntoja nimenmuuttoasioissa 1980-luvulle saakka ja julkaisi sukunimioppaita.


title: Suomalaisuuden liitto

text: Suomen itsenäistyttyä liitto toimi liputuskulttuurin vakiinnuttamiseksi ja kehittämiseksi. Liputusvalistus on edelleen tärkeässä asemassa liiton toiminnassa. Liitto on julkaissut useita lippuoppaita. Vuodesta 1957 alkaen se on järjestänyt itsenäisyyspäivänä valtakunnallisen lipunnostotilaisuuden Helsingin Tähtitorninmäellä.


title: Suomalaisuuden liitto

text: 1930-luvulla liitto teki aktiivisesti Unkariin ja Viroon suuntautunutta heimotyötä. Vuodesta 1933 alkaen liitto julkaisi kulttuuripoliittista aikakauslehti "Suomalaista Suomea", joka ilmestyy nykyään itsenäisenä "Kanava"-nimisenä lehtenä. Suomalaisuuden Liiton heimojuhlassa 1938 olivat mukana muun muassa Kyösti Kallio, Urho Kekkonen, A. K. Cajander, Santeri Ivalo ja Otto Manninen.


title: Suomalaisuuden liitto

text: Toisen maailmansodan jälkeen liiton toiminta väheni, ja se siirtyi Erkki Salosen puheenjohtajakaudella 1950-luvulla enemmän kulttuuripolitiikan saralle. Suomalaisuuden liitto järjesti tuolloin muun muassa yhteiskuntapoliittisia neuvottelupäiviä yhdessä maakuntaliittojen kanssa. Liitto oli näkyvänä aloitteentekijänä ja toteuttajana useissa kansallisiin merkkivuosiin liittyvissä tempauksissa ja tapahtumissa. 1980-luvun lopulta lähtien liiton keskeiseksi toiminta-alueeksi nousi jälleen kielipolitiikka muun muassa pakkoruotsin vastustamisen kautta. Neuvostoliiton romahtaminen lisäsi myös mahdollisuuksia heimotyöhön Suomen lähialueilla. Se järjesti vuonna 1989 Viro-keräyksen, jonka tuotolla perustettiin Viro-säätiö tukemaan virolaisten kulttuuria ja koulutusta. Liiton jäsenlehti "Suomen mieli" on ilmestynyt 1980-luvun lopulta alkaen.


title: Suomalaisuuden liitto

text: Vuonna 1998 ryhmä kansallismielisiä nuoria perusti Helsingissä Suomen Sisu -järjestön ja aloitti yhteistyön Suomalaisuuden Liiton kanssa. Liitto halusi myös nuoremmat sukupolvet puhumaan suomenkielisen kulttuurin puolustamisen puolesta ja toimimaan pakkoruotsia vastaan. Suomen Sisusta tuli vähäksi aikaa Suomalaisuuden liiton nuorisojärjestö. Vuonna 2000 Suomen Sisu erotettiin Suomalaisuuden liitosta. Taustalla olivat linjaerimielisyydet: Suomalaisuuden liitto keskittyi pakkoruotsiin, kun taas Sisulle maahanmuuttokriittisyys oli tärkeä teema. Myöhemmin Suomen Sisun jäseniä, kuten Sisun entinen puheenjohtaja Teemu Lahtinen, on ollut Suomalaisuuden liiton hallituksessa.


title: Suomalaisuuden liitto

text: Järjestölle pitkään annettu valtionapu lopetettiin vuonna 2002, koska järjestö ei ollut antanut lippuneuvontaa ruotsiksi, vaan kehottanut kääntymään ruotsinkielisen lippuneuvonnan osalta sisäasiainministeriön puoleen. Liitto jatkoi kuitenkin edelleen maksutonta suomenkielistä lippuneuvontaa omin varoin. Vuodesta 2016 Suomalaisuuden liitto on antanut maksutonta liputusneuvontaa useilla eri kielillä, muun muassa suomeksi, englanniksi, ranskaksi, saksaksi sekä ruotsiksi. Eduskunta palautti Suomalaisuuden Liiton valtionavun piiriin päätöksellään joulukuussa 2015. .


title: Suomalaisuuden liitto

text: Sääntöjensä mukaan liiton tarkoitus on herättää ja vahvistaa suomalaisten kansallista tietoutta ja ajattelutapaa sekä kaikin tavoin edistää suomalaista, erityisesti suomenkielistä kulttuuria. Liiton tehtävänä on vaalia suomen kieltä, suomalaista yhteenkuuluvuutta ja kulttuuriperinteiden omaleimaisuutta, lujittaa itsenäisyys- ja puolustustahtoa sekä kansanvaltaista ajatustapaa, edistää kansainvälistä yhteistyötä henkisen ja aineellisen kulttuurin eri aloilla sekä ylläpitää yhteyksiä ulkomailla oleviin suomalaisiin ja suomensukuisiin kansoihin.


title: Suomalaisuuden liitto

text: Tarkoituksensa toteuttamiseksi liitto sääntöjensä mukaan harjoittaa tutkimus-, tiedotus- ja julkaisutoimintaa, edistää viranomaisten ja kansalaisjärjestöjen yhteistoimintaa, huolehtii suomalaisesta lippu- ja nimikulttuurista, avustaa yhteisöjä ja yksityisiä henkilöitä suomalaisuuskysymysten hoitamisessa sekä järjestää esitelmä-, keskustelu ja muita vastaavia tilaisuuksia.


title: Suomalaisuuden liitto

text: Suomalaisuuden liitto korostaa olleensa aina puoluepoliittisesti sitoutumaton. Sen jäsenyys on avoin kaikille suomalaiselle. ”Suomalaisuuden liitto arvostaa kaikkia maailman kansoja ja pyrkii toiminnassaan edistämään erityisesti Suomen kansan aineellista ja henkistä hyvinvointia.”


title: Suomalaisuuden liitto

text: Vuonna 1988 Suomalaisuuden liiton toiminnassa alettiin uudelleen korostaa kielipolitiikkaa, ja liitto julkaisi kielipoliittisen ohjelmansa. Sitä uudistettiin vuonna 2008 muun muassa ottamalla mukaan tavoite suomen kielen muuttamiseksi ainoaksi valtakunnallisesti viralliseksi kieleksi. Liitto kuitenkin luopui vaatimuksesta vuonna 2014 ja asetti keskeiseksi tavoitteekseen pakollisen ruotsin kielen opetuksen muuttamisen vapaaehtoiseksi. Liiton kielipoliittisen ohjelman tavoitteet:Vaakunataiteilija Olof Eriksson suunnitteli liitolle tunnuksen. Sinivalkoinen tunnus perustuu kannuksenpyörä-aiheeseen. Tunnus laadittiin vuonna 1976 pidettyjä liiton 70-vuotisjuhlia varten, mutta se otettiin käyttöön vasta 100-vuotisjuhlavuonna 2006.


title: Suomalaisuuden liitto

text: Vuonna 1998 liitto sai tunnuksen ja jäsenmerkin, jotka suunnitteli Juha E. Tetri. Merkki kuvaa suksisauvan sompaa tai kalevalaista kalottipäähinettä. Keskikuviona on mursunsydän-tunnus. Tässä kuvassa on säppäli. Vuonna 2006 perustettiin myös liiton ansiomitali. Sitä kannetaan sinivalkoisessa nauhassa ja sen mitaliosa on liiton mursunsydän-tunnusmerkki.


title: Suomalaisuuden liitto

text: Suomalaisuuden liiton toiminta ja kannanotot ovat herättäneet keskustelua niin tiedotusvälineissä kuin politiikassakin. Suomalaisuuden liitosta eronnut entinen pääsihteeri Kai Huovinmaa on kuvasi liittoa ”resiinaksi, jossa hiipuvaa vauhtia louskuttaa pari pesäpallofilosofia rohdinpaita päällään ja väinämöispäähineet päässään” ja sen toiminnan olevan ”merkityksetöntä ja ällöttävää puuhastelua, jonka ytimessä on ruotsinkielisiin kohdistuva syrjintä eli 'sekoilu kielirasismeineen'”


title: Suomalaisuuden liitto

text: "Helsingin Sanomien" pääkirjoituspalstalla päätoimittaja Erkki Pennanen kirjoitti, että ”hienon nimen omaava järjestö on joutunut virallisesti hyvän kielisovun maassa ahdasmielisten kielikiihkoilijoiden johtamaksi. Liitto on keskittynyt nostattamaan suomalaista kansallistuntoa kampanjoimalla ruotsin kieltä, suomenruotsalaista vähemmistöämme sekä 'entistä siirtomaavaltaa' Ruotsia vastaan 1930-luvun henkeen, vaikka tämän päivän Suomi on aivan toinen maa”. Sanomalehti "Karjalaisen" pääkirjoitustoimittajan Helena Tahvanaisen mukaan ”Suomalaisuuden liittoa piinaa patologinen kauna ja viha ruotsin kieltä ja sen opettamista kohtaan”.


title: Suomalaisuuden liitto

text: Suomenruotsalaisten kansankäräjien eli Folktingetin pääsihteerin Erik Mickwitzin mukaan Suomalaisuuden liitto on valinnut avoimen konfliktin tien tukemalla internetistä löytyvää vihanlietsontaa. Kokoomuksen entisen puheenjohtaja Ville Itälän mielestä on valitettavaa, että Suomalaisuuden liitto hänen nähdäkseen ”yrittää vahvistaa tärkeää kansallismieltä kielteisten tunteiden avulla ja lietsomalla vihaa muita kansanryhmiä vastaan”.


title: Suomalaisuuden liitto

text: Kesäkuussa 2001 liiton silloinen puheenjohtaja Pentti Huttunen kirjoitti "Suomen Mieli" -lehteen kirjoituksen, jossa hän arvosteli suomenkielisille ennen 1900-lukua annettuja ruotsinkielisiä sukunimiä pitäen niitä Ruotsin ”miehitysvallan” aikanaan pakolla määrääminä. Kirjoituksen poleemisin lause oli: ”Vapaa suomalainen ei alistu vääryyksiin; hän tekee niin kuin Lalli eli surmaa sortajansa.”


title: Suomalaisuuden liitto

text: Christina Gestrin ja neljä muuta RKP:n kansanedustajaa tekivät aiheesta kirjallisen kysymyksen valtioneuvostolle, jossa tiedusteltiin ”Millä perusteella oikeusministeriö katsoo, että kyseinen lausuma Suomen Mielessä ei ole rikoslain 11 luvun 8 §:n mukaista kiihottamista kansanryhmää vastaan?” Myös silloinen pääministeri Paavo Lipponen kommentoi asiaa ja kehotti Suomalaisuuden liittoa käymään perusteellista keskustelua linjastaan.


title: Suomalaisuuden liitto

text: Vastauksessaan oikeusministeri katsoi, että ilmaisun sisältöä tulkittaessa tulee lähtökohdaksi ottaa se yhtenä kokonaisuutena eikä yksittäisiä lauseita tai väitteitä ja myös se yhteys, jossa ilmaisu esitetään on merkityksellinen. Oikeusministerin mukaan kokonaisuutena katsottaessa artikkeli ei ollut sellainen, että sen johdosta oikeusministeriö ”voisi ryhtyä painovapauslaissa tarkoitettuihin oikeudellisiin toimenpiteisiin”.


title: Jaana Kapari-Jatta

text: Jaana Marjatta Kapari-Jatta (s. 19. toukokuuta 1955 Turku) on suomalainen kirjallisuuden suomentaja. Hän suomentaa kirjoja englannista, ja hänen kenties tunnetuin suomennostyönsä on Harry Potter -kirjasarja. Kapari-Jatta on suomentanut myös muun muassa Roald Dahlin, Edgar Allan Poen ja Oscar Wilden tuotantoa.


title: Jaana Kapari-Jatta

text: Vuonna 2002 Kapari-Jatalle myönnettiin Kääntäjien kansainvälisen järjestön FIT:n Astrid Lindgren -palkinto menestyksestä lasten- ja nuortenkirjallisuuden suomentamistyössä. Vuonna 2007 Kapari-Jatta sai lastenkulttuurin valtionpalkinnon ja vuonna 2014 J. A. Hollon palkinnon.


title: Jaana Kapari-Jatta

text: Tammi julkaisi vuonna 2008 Jaana Kapari-Jatan kirjan "Pollomuhku ja Posityyhtynen", jossa hän kertoo muun muassa Harry Potter -kirjojen suomentamisesta. Hän on suomentanut myös sarjassa vuonna 2016 ilmestyneen kahdeksannen kirjan "Harry Potter ja kirottu lapsi".


title: Jaana Kapari-Jatta

text: Kapari-Jatta asuu talvisin Afrikassa ja kesäisin Loviisassa. Kapari-Jatta on perustanut gambialaisen aviomiehensä kanssa ammattikoulun Gambian suurimpaan kaupunkiin Serekundaan. Loviisassa hänellä on yhdessä miehensä kanssa kauppa, joka myy gambialaisia vaatteita ja käsitöitä. Kapari-Jatalla on kolme lasta ja kolme lastenlasta.


title: FIT

text: FIT (International Federation of Translators) on kääntäjien, tulkkien ja terminologien kansainvälinen yhdistys. Liiton FIT-lyhenne tulee ranskan kielestä ja on lyhenne sanoista "Fédération internationale des traducteurs." FIT on perustettu vuonna 1953. Suomen kääntäjien ja tulkkien liitto SKTL on FITin jäsenjärjestö.


title: Runebergintorttu

text: Runebergintorttu on mantelilla ja arrakkipunssilla tai rommilla maustettu lieriön muotoinen leivonnainen. Sen päällä on tavallisesti vadelmahilloa sokerikuorruterenkaan ympäröimänä. Leivos on saanut nimensä Suomen kansallisrunoilijan Johan Ludvig Runebergin mukaan, jonka kerrotaan mielellään nauttineen leivoksia aamiaisella punssin kera. Runebergintorttuja on saatavilla yleensä tammikuusta Runebergin päivän 5. helmikuuta tienoille. Joistakin porvoolaisista kahviloista niitä on saatavilla ympäri vuoden.


title: Runebergintorttu

text: Runebergintorttu on saanut useita eri variaatioita, ja sitä voidaan valmistaa sekä mantelilla maustettuna että ilman. Torttu on saanut useita eri muunnoksia myös ulkomuotonsa suhteen esimerkiksi kotileipureiden käsissä, jolloin tortusta voi tavata muun muassa muffinsinmuotoon tehtyä torttua tai kakun mallista runebergintorttua.


title: Runebergintorttu

text: Usein kuullun käsityksen mukaan runebergintortun kehitti J. L. Runebergin vaimo Fredrika Runeberg, jonka tiedetään tehneen miehelleen vehnäjauhoista, korppujauhoista, keksimuruista ja manteleista omenahillolla ja sokerikuorrutuksella koristeltuja leivoksia. Tarina kertoo, että Runebergillä oli makean nälkä ja hän pyysi vaimoltaan jotain herkullista syötävää. Kun Fredrikalla ei ollut mitään sopivaa antaa, päätti hän tehdä leivonnaisen niistä aineksista, jotka hänellä oli. Fredrika Runebergin 1850-luvulta peräisin olevassa reseptikirjassa on kyseisen leivoksen ohje, joka kuitenkin lienee muunnelma alun perin porvoolaisen kondiittorimestarin Lars Asteniuksen 1840-luvulla luomasta tortusta.


title: Sum 41

text: Sum 41 on Kanadan Ajaxista, Ontariosta kotoisin oleva punkrock-yhtye, johon kuuluvat Deryck Whibley (laulu, kitara), Steve Jocz (rummut), Jason "Cone" McCaslin (basso) ja Tom Thacker (kitara). Yhtyeen ensimmäinen hitti oli ”Makes No Difference” debyyttialbumilta "Half Hour Of Power" vuonna 2000. Yhtyeen muita tunnettuja kappaleita ovat muun muassa ”Fat Lip"”", ”In Too Deep”, ”Motivation”, ”Still Waiting”, ”The Hell Song”, ”Pieces” ja ”Underclass Hero”. Sum 41:n albumeita on myyty yli 12 miljoonaa kappaletta maailmanlaajuisesti.


title: Sum 41

text: Kanadan Ajaxissa, Ontariossa kitaristi Deryck Whibley, rumpali Steve Jocz ja kitaristi Marc Costanzo perustivat Kaspir-nimisen lukiolaisyhtyeen, joka esitti lähinnä NOFX-covereita. Bändin alkuvaiheissa kitaristit ja basistit vaihtuivat tiuhaan. Lopulta yhtye sai vakituiseksi kitaristiksi 747-nimisestä Rage Against The Machine -covereita soittaneesta yhtyeestä Dave "Brownsound" Bakshin. Yhtyeen ensimmäistä isomman yleisön keikkaa varten yhtye vaihtoi nimekseen Sum 41, yhtyeen perustamisajankohdan (heinäkuun 31. päivä vuonna 1996, 41 päivää kesäloman alkamisesta) mukaisesti. Kyseistä keikkaa oli seuraamassa "Treble Charger" -yhtyeen Greig Nori, joka Sum 41:n esityksen nähdessään tarjoutui heidän managerikseen ja tuottajakseen. Nori teki kovasti töitä saadakseen "Sumit" yleiseen tietoisuuteen.


title: Sum 41

text: Ensimmäinen demokasetti "Sum 41" ilmestyi vuonna 1998. Kasetin tuottajana toimi yhdessä Norin kanssa ex-kitaristi Marc Costanzo. Demokasetti lähetettiin useille eri levy-yhtiöille, ja lopulta sopimus Island Recordsiin syntyi vuonna 1999. Tähän asti pisimpään yhtyeessä soittanut basisti Richard "Twitch" Roy oli jo ehtinyt jättää yhtyeen sopimuksen synnyttyä, ja hänen tilalleen yhtyeeseen liittyi Jason "Cone" McCaslin. Cone leikkisästi muistuttaakin, että sopimus syntyi hänen liittymisensä seurauksena.


title: Sum 41

text: Yhtyeen ensimmäinen studioalbumi "Half Hour of Power" ilmestyi vuonna 2000. Se ei vielä tuonut merkittävää menestystä yhtyeelle, vaikka singlenä julkaistu ”Makes No Difference"”" pärjäsi hyvin listasijoituksissa. Se nousi Yhdysvaltain listoilla sijalle 37 asti ja Britanniassa sijalle 12.


title: Sum 41

text: Toinen albumi "All Killer No Filler" aloitti heidän menestyksensä kiipeämällä Britannian listalla sijalle seitsemän. Levyn ensimmäinen single oli ”Fat Lip”, joka pääsi Yhdysvaltain listalla sijalle 66 ja Britanniassa kahdeksanneksi. Myös seuraavat singlet, ”In Too Deep” ja ”Motivation”, pärjäsivät hyvin listoilla. Sum 41 tuli tunnetuksi ympäri maailman, ja yhtye teki kiertueita ensimmäistä kertaa Pohjois-Amerikan ulkopuolella. Radiohittien ohella heidän kappaleitaan esiintyi myös useissa nuorisoelokuvissa sekä videopeleissä.


title: Sum 41

text: Kolmannella albumilla, "Does This Look Infected?", yhtye siirtyi hieman raskaampaan tyyliin, ja muutti sanoituksia huomattavasti, nyt esitellen vakavampia lyriikoita kuin edeltäjänsä sisälsi. Yhtye lykkäsi nimen keksimistä niin pitkään, että lopulta heidän oli keksittävä se puolen tunnin sisällä tai levyä ei olisi saatu ulos sovittuna aikana. Bändi istui pöytään, katseli levyn kansikuvaa ja mietti, mitä kuvasta tulee mieleen. Näin päädyttiin albumin nimeen. Ensimmäinen single "Still Waiting" pääsi Britannian listoilla sijalle 16. Toinen single "The Hell Song" toi arvostusta omaperäisellä musiikkivideollaan.


title: Sum 41

text: Neljäs albumi, "Chuck" on arvosteltu yhtyeen musiikillisesti parhaaksi ja sanoituksiltaan kypsimmäksi ja vakavimmaksi albumiksi tähän mennessä. Albumin nimi on nimetty YK:n rauhanturvaajan, Charles "Chuck" Pelletierin mukaan. Chuck pelasti yhtyeen jäsenet Kongon sisällissodan pyörteistä näiden dokumentoidessa War Child Canadalle sotalapsien elämää Afrikassa. Kyseinen dokumentti löytyy DVD:nä, nimeltään "ROCKED: Sum 41 In Congo". Albumin ensimmäinen single, "We're All To Blame", sai alkunsa juuri tuolla matkalla, ja sanoituksissa näkyy selkeästi yhtyeen aikuistuminen, varsinkin verrattaessa kahteen ensimmäiseen albumiin.


title: Sum 41

text: Keikkailtuaan viisi vuotta yhteen menoon yhtye päätti vetäytyä tauolle syksyllä 2005. Laulaja Deryck Whibleyn mukaan yhtye oli käytännössä hajonnut eikä tulevasta ollut juurikaan puhetta. Keväällä 2006 yhtye katkaisi välinsä johtoportaaseensa, mukaan lukien pitkäaikaiseen manageri-tuottajaan Greig Noriin, joka nosti Sum 41:n kouluyhtyeiden joukosta koko maailman tietoisuuteen. Deryckin mukaan Nori petti yhtyeen jäsenet ja vei paljon rahaa mukanaan. Kappale "King Of Contradiction" on kirjoitettu tämän välirikon pohjalta.


title: Sum 41

text: 11. toukokuuta 2006 yhtyeen pitkäaikainen kitaristi Dave "Brownsound" Baksh ilmoitti jättävänsä yhtyeen musiikillisten erimielisyyksien vuoksi. Dave kertoi, ettei pysty toteuttamaan itseään Sum 41:ssä haluamallaan tavalla. Brownsound perusti oman metal-yhtyeen Brown Brigaden, joka vuonna 2007 ilmestyneen debyyttialbuminsa "Into The Mouth Of Badd(d)ness" jälkeen jäi tauolle. Sittemmin Dave on vaikuttanut "The Organ Thieves" -nimisessä yhtyeessä. Deryck kirjoitti Daven lähdöstä kappaleen "So Long Goodbye".


title: Sum 41

text: Vastoinkäymisistä huolimatta Deryck, Steve ja Cone päättivät tehdä uuden albumin - tällä kertaa ilman ulkopuolista ohjausta: Deryck päätti tuottaa albumin itse.


title: Sum 41

text: Heinäkuussa 2007 julkaistiin yhtyeen viides studioalbumi "Underclass Hero". Se on ensimmäinen studioalbumi ilman kitaristi Dave Bakshia. Albumin nimi kuvastaa kuinka hajoamaisillaan oleva yhtye onnistui voittamaan vaikeutensa ja nousemaan taas huipulle. Nimi on myös kunnianosoitus John Lennonille, jonka Deryck nimeää yhdeksi suosikkilauluntekijäkseen.


title: Sum 41

text: Underclass Hero -albumia on kritisoitu sen samankaltaisuudesta "Green Dayn" "American Idiot" -albumin kanssa. Muun muassa molempien albumien ensimmäinen single oli samanniminen albumin kanssa. Lisäksi kyseisten kappaleiden kitarasoolot muistuttavat arvostelijoiden mukaan toisiaan.


title: Sum 41

text:
Yhtye palasi kiertue-elämään toukokuussa 2007 puolentoista vuoden tauon jälkeen. Daven poissa ollessa hänet korvasi keikoilla "Gob"-yhtyeen laulaja/kitaristi Tom Thacker.
Lokakuussa 2007, kesken yhtyeen kiivaimman keikka-aikataulun, Deryck loukkasi selkänsä Calgaryssä pidetyssä konsertissa soitettuaan Pain For Pleasure -kappaleessa rumpuja. Yhtye joutui perumaan kaikki loppuvuoden keikkansa Deryckin kuntoutuksen ajaksi. Useat radiokanavat vastustivat yhtyeen päätöstä perua keikkansa poistamalla heidän kappaleensa radiokanavien soittolistoilta. Kun Sum 41 teki paluun lavalle helmikuun lopussa 2008, oli yhtyeellä vaikea herättää kuulijoiden innostus uudelleen, ja Underclass Heron markkinointi jouduttiin aloittamaan lähes alkupisteestä. Uusi single "With Me" toi yhtyeelle jo kertaalleen menetettyä suosiota osittain takaisin hyvillä listasijoituksillaan.


title: Sum 41

text: Sum 41 ilmoitti kesäkuussa 2008 vetäytyvänsä tauolle pohtimaan yhtyeen tulevaisuutta huonosti menneen levyn markkinoinnin jälkeen. Bändin jäsenet jakautuivat työskentelemään eri projektiensa parissa. Deryck vietti aikaansa silloisen vaimonsa kanssa ja kävi soittamassa tämän keikoilla, Cone työsti uutta "The Operation M.D." -albumia, Stevo työsti musiikkivideoita ja toimi The Vandals -yhtyeen keikoilla rumpalina ja Tom keikkaili yhtyeensä (Gob) kanssa.


title: Sum 41

text: Loppuvuodesta 2008 yhtye ilmoitti julkaisevansa kokoelmalevyn parhaista kappaleistaan. "" ilmestyi Japanissa marraskuussa 2008. Sen tuoma suosio vaikutti levy-yhtiön päätökseen julkaista levy myös muualla maailmassa. "" ilmestyi 17. maaliskuuta 2009. Kokoelmalevyä markkinoitiin uudella singlellä "Always", joka oli kokonaan uusi kappale.


title: Sum 41

text: Lokakuussa 2008 Deryck ilmoitti yhtyeen työstävän EP-julkaisua keväälle 2009. Julkaisu tulisi sisältämään 5-7 uutta kappaletta. Uusien kappaleiden työstäminen sujui kuitenkin odotettua paremmin, joten yhtye ilmoitti maaliskuussa 2009 työstävänsä uutta täysmittaista albumia, jonka olisi määrä tulla julkaistuksi loppuvuodesta 2009. Tyylisuunnaksi yhtye ilmoitti levyn olevan raskaampaa ja synkempää kuin aikaisemmin, eniten jotain DTLI:n ja Chuckin väliltä, mutta kuitenkin uutta ja erilaista.


title: Sum 41

text:
Yhtye aloitti jälleen keikkailun maaliskuussa 2009, 10 kuukauden tauon jälkeen. Yhtyeen suuntaus oli aikaisempaa raskaampi, mistä johtuen keikkojen soittolistat poikkesivat rajusti aikaisemmista vuosista: mukana oli tunnetuimpien sinkkujen lisäksi yhtyeen raskaimpia kappaleita.
Deryck ilmoitti, että yhtyeen keikat jäisivät loppuvuodelta vähiin, sillä bändi panosti uuden albumin työstämiseen. Yhtye keikkaili pääsääntöisesti vain Yhdysvalloissa, lukuun ottamatta muutamaa Japanin keikkaa huhtikuussa ja Moskovaa kesäkuussa 2009.


title: Sum 41

text: Räjähdysmäisesti alkanut kappaleiden kirjoittaminen hidastui kesän aikana. Levyn työstäminen oli jäänyt lähes paikoilleen, joten albumin julkaisua jouduttiin lykkäämään. Kuitenkin vain päivää Deryckin ja Avrilin eropäätöstä myöhemmin yhtye ilmoitti löytäneensä albumille tuottajan (Gil Norton, mm. Foo Fighters ja Jimmy Eat World) ja aloittavansa uuden levyn työstämisen marraskuussa 2009. Ns. pre-productionin aikana yhtye hioi levyn valmiiksi nauhoittamista varten.


title: Sum 41

text: Yhtye astui takaisin studioon tammikuussa 2010. Erimielisyydet tuottaja Nortonin kanssa kuitenkin johtivat siihen, että Deryck päätti tuottaa albumin itse. Pääasiallisen laulujenkirjoittajan Deryckin ohella myös muut jäsenet olivat osallistuneet kappaleiden kirjoittamiseen. Nauhoitukset saatiin päätökseen kesäkuun lopussa, ja ensimmäinen kappale uudelta albumilta, "Skumfuk" julkaistiin "TheresNoSolution.com" -fanisivustolla. Uusi albumi sai nimen "Screaming Bloody Murder". Vaikka levy oli jo valmis kesällä 2010, levy-yhtiö Island Records katsoi parhaaksi julkaisuajankohdaksi vasta maaliskuun 2011. Ensimmäinen single, myös nimeltään "Screaming Bloody Murder", julkaistiin tammikuussa.


title: Sum 41

text: Vuonna 2010 Sum 41 esiintyi useilla Euroopan festivaaleilla huhtikuusta kesäkuuhun, jonka jälkeen yhtye vietti suurimman osan kesästä Warped Tour -kiertueella Pohjois-Amerikassa. Syksyn 2010 yhtye vietti laajalla Euroopan kiertueella, joka sisälsi mm. yhtyeen ensimmäisen Suomen vierailun. Vuoden 2011 yhtye aloitti jälleen Euroopasta helmikuussa, jonka jälkeen olivat vuorossa Australia ja Japani.


title: Sum 41

text: Sum 41 on tehnyt yhteistyötä lukuisien eri artistien kanssa. Yhteisiä konsertteja yhtye on esittänyt mm. The Offspring, Blink-182, Good Charlotte, Pennywise ja Mötley Crüe -yhtyeiden kanssa.


title: Sum 41

text:
Sum 41 on myös levyttänyt yhteisiä kappaleita muiden artistien kanssa. Vuonna 2003 Deryck kirjoitti ja Sum 41 soitti kappaleen "Little Know It All" Iggy Popin albumille Skull Ring.
Yhtye teki myös "rock-remixin" rap-artisti Ludacrisin kanssa tämän kappaleesta "Get Back".
Muita yhteistyöartisteja ovat olleet mm. Tenacious D ja Unwritten Law


title: Sum 41

text: Keulakuva Deryck Whibley tunnetaan paremmin pop-prinsessa Avril Lavignen ex-aviomiehenä. Pari kihlautui kesällä 2004 ja avioitui kesäkuussa 2006. Avioliitto päättyi kuitenkin eroon syyskuussa 2009.


title: Sum 41

text: Avrilin vaikutus Deryckin musiikkiin oli ilmeinen Underclass Hero -albumilla, erityisesti kappaleissa "With Me" ja "Best Of Me". Deryck vieraili Avrilin keikoilla kesällä 2008, jolloin aviopari esitti yhdessä Sum 41:n kappaleen "In Too Deep". Deryck on myös tuottanut ja soittanut kappaleet "One Of Those Girls" ja "Contagious" Avrilin levyltä The Best Damn Thing. Hän oli myös mukana kappaleen "Innocence" kirjoittamisessa, mutta levyllä Deryckin nimeä ei mainita tämän kappaleen kohdalla. Avrilin uudelle albumille Deryck on tehnyt 8 kappaletta, mutta avioeron jälkeen on huhuttu, että Avril haluaisi poistaa Deryckin kappaleet vielä julkaisemattomalta albumilta.


title: Sum 41

text: Viime aikoina aviopari on ollut useiden juorulehtien kohteena. Heidän erostaan huhuttiin usein, mutta huhut kiellettiin ja pari vetosi onnelliseen yhteiselämään lehtien kirjoitteluista huolimatta. Kuitenkin lopulta pari päätti erota 17. syyskuuta 2009, kuuden ja puolen vuoden yhdessäolon jälkeen.


title: Sum 41

text: Deryck oli tuttu mies juorulehtien sivuilla myös ennen Avrilia, sillä Deryck seurusteli lyhyen ajan Paris Hiltonin kanssa vuosina 2002-2003.


title: Sum 41

text: Sum 41:n ohella Deryck on tuottanut vähemmän tunnettujen artistien levyjä. Hän myös keikkailee aika ajoin rock & roll -coveryhtyeiden "Camp Freddyn" ja "Petty Cashin" kanssa.


title: Sum 41

text: Basisti Cone McCaslin toimii Sum 41:n ohella projektibändissä "Operation M.D." yhdessä "H2O"-yhtyeen Todd Morsen kanssa. Yhtye perustettiin Sum 41:n ollessa tauolla vuonna 2006, ja sen debyyttialbumi "We Have An Emergency" ilmestyi helmikuussa 2007. Yhtyeen toinen albumi ilmestyi elokuussa 2010. Cone on myös toiminut tuottajana tuntemattomammille yhtyeille.


title: Sum 41

text: Rumpali Steve Jocz on kunnostautunut musiikkivideoiden ohjaamisessa. "Underclass Heron" ja "With Men" musiikkivideot ovat Stevon ohjaamia. Hän on myös ohjannut muiden bändien musiikkivideoita, mm. Conen projektibändin "Operation M.D.":n kappaleelle "Sayonara". Stevo on työstänyt myös videoita mm. 3OH!3, McFly, Bowling for Soup ja Airbourne -yhtyeille.


title: Sum 41

text: Uusi kitaristi Tom Thacker liittyi bändiin keväällä 2007. Aluksi hän toimi vain kiertuekitaristina pysyen poissa studiosta ja yhteiskuvista. Keväällä 2009 Deryck ilmoitti "Brown Tomin" olevan nyt pysyvä osa bändiä. Hänellä on myös oma yhtyeensä Gob, jossa hän toimii laulajana ja kitaristina.


title: Sum 41

text: Ex-kitaristi Dave soittaa nykyään The Organ Thieves -nimisessä yhtyeessä Brown Brigaden jäätyä tauolle toukokuussa 2008. Brown Brigaden tauolle siirtyminen johtui Daven haluttomuudesta jatkaa yhtyeen solistina. Uutta solistia ei ole löytynyt, mutta kappaleita on työstetty uutta albumia varten. The Organ Thievesin esikoisalbumin on määrä ilmestyä alkuvuodesta 2011. Albumin on tuottanut Sum 41:n pitkäaikainen tuottaja/manageri Greig Nori.


title: Seventh Son of a Seventh Son

text: Seventh Son of a Seventh Son on brittiläisen heavy metal -yhtye Iron Maidenin seitsemäs studioalbumi. Albumin tuotti Martin Birch, ja levy-yhtiö EMI julkaisi albumin Euroopassa 11. huhtikuuta 1988. Yhdysvalloissa albumin julkaisi EMI:n tytäryhtiö Capitol Records. "Seventh Son of a Seventh Sonista" tuli yhtyeen uran toinen studioalbumi, joka nousi albumilistan kärkipaikalle Britannian albumilistalla. "Seventh Son of a Seventh Sonia" pidetään yleisesti yhtenä Iron Maidenin uran parhaimmista, ellei jopa parhaana, albumina.


title: Seventh Son of a Seventh Son

text: "Seventh Son of a Seventh Son" on Iron Maidenin uran toinen albumi, jolla yhtyeen musiikissa on mukana kosketinsoitinosuuksia. Albumin musiikissa esiintyy yhtyeelle ensimmäisen kerran myös progressiivisen metallin elementtejä, joista sittemmin muodostui tärkeä osa yhtyeen myöhempää tuotantoa. Tyyliltään "Seventh Son of a Seventh Son" on konseptialbumi, ja se perustuu löyhästi Orson Scott Cardin romaaniin "Seitsemännen pojan seitsemäs poika: Alvinin ensimmäinen kirja".


title: Seventh Son of a Seventh Son

text: Albumin kappaleista ”Can I Play with Madness” (Britannian singlelistan 3.), ”The Evil That Men Do” (brittilistan 5.) ja ”The Clairvoyant” (brittilistan 6.) julkaistiin singleinä. Albumin julkaisua seurasi mittava Seventh Tour of a Seventh Tour -kiertue, jonka aikana yhtye taltioi konserttinsa Birminghamissa videojulkaisuksi "Maiden England".


title: Seventh Son of a Seventh Son

text: "Seventh Son of a Seventh Son" oli yhtyeen ensimmäinen albumi sitten vuoden 1982 "The Number of the Beastin", jota yhtye ei äänittänyt Compass Point -äänitysstudiolla Bahaman Nassaussa. Sen sijaan albumi äänitettiin Musicland -studiolla Saksan Münchenissä helmikuun ja maaliskuun välisenä aikana vuonna 1988. Albumin tuotti Martin Birch, joka oli vastannut yhtyeen jokaisen studioalbumin tuotannosta jo yhtyeen vuoden 1981 "Killers" -albumista lähtien.


title: Seventh Son of a Seventh Son

text: Albumilla soivat edeltäjänsä, vuoden 1986 "Somewhere in Timen" tapaisesti syntetisaattorit. Albumin avauskappaleen ”Moonchild” intro-osaa lukuun ottamatta syntetisaattoreita kuitenkin käytetään albumilla vähän, ja ne soivat albumilla vain hyvin etäisesti taustalla. Syntetisaattoreiden pienen osuuden johdosta albumilla yhtye käytti ensimmäisen kerran musiikissaan kosketinsoittimia, joista tuli myöhemmin varsin merkittävä osa yhtyeen musiikkia 1990-luvun studioalbumeilla "The X Factor" (1995) ja "Virtual XI" (1998).


title: Seventh Son of a Seventh Son

text: Albumilla on kuultavissa myös progressiivisen metallin musiikillisia elementtejä. Vaikutteina tämä ilmenee esimerkiksi albumin monimutkaisissa sävellyksissä, tahtilajien vaihdoksissa ja kappaleiden pituuksissa. Progressiivisesta metallista tuli vuosia myöhemmin tärkeä elementti yhtyeen musiikissa, vaikka musiikillisesti "Seventh Son of a Seventh Son" ja sen seuraaja, vuoden 1990 "No Prayer for the Dying" poikkeavatkin toisistaan suuresti. Yhtyeessä lähes kymmenen vuoden ajan vaikuttanut kitaristi Adrian Smith erosikin yhtyeestä vuonna 1989, koska hän ei pitänyt yhtyeen selkeästä musiikillisesta tyylinvaihdoksesta "Seventh Son of a Seventh Sonin" ja "No Prayer for the Dyingin" välillä.


title: Seventh Son of a Seventh Son

text: Basisti Steve Harris kirjoitti albumille yksin kolme kappaletta: ”Infinite Dreams”, ”The Clairvoyant” ja ”Seventh Son of a Seventh Son”. Kitaristi Adrian Smith ja laulaja Bruce Dickinson kirjoittivat yhdessä albumille kappaleen ”Moonchild”. Harris, Smith ja Dickinson kirjoittivat albumille kolmisin kappaleet ”Can I Play with Madness” ja ”The Evil That Men Do”, Harris ja Dickinson kappaleen ”Only the Good Die Young” ja Harris sekä kitaristi Dave Murray kappaleen ”The Propechy”. Erityisesti laulaja Bruce Dickinson suhtautui albumilla kasvaneeseen sävellysvastuuseensa positiivisesti, sillä jokainen hänen kappale-ehdotuksensa oli hylätty yhtyeen edelliseltä studioalbumilta "Somewhere in Time".


title: Seventh Son of a Seventh Son

text: "Seventh Son of a Seventh Son" on tyyliltään konseptialbumi. Albumi sisältää runsaasti sekä uskonnollista että muinaisiin kertomuksiin liittyvää symboliikkaa, ja se pohjautuu löyhästi Orson Scott Cardin romaaniin "Seitsemännen pojan seitsemäs poika: Alvinin ensimmäinen kirja", jonka basisti Steve Harris luki ennen kuin yhtye aloitti albumin työstämisen.


title: Seventh Son of a Seventh Son

text: Albumin avausraita on Bruce Dickinsonin ja Adrian Smithin säveltämä mahtipontinen ”Moonchild”, joka perustuu Aleister Crowleyn vuonna 1917 kirjoittamaan ja vuonna 1929 julkaisemaan samannimiseen romaaniin. Albumin toinen kappale, Steve Harrisin ”Infinite Dreams” on kertomus henkilöstä, jota varjostavat painajaiset ja yliluonnolliset unet. Kappaleen ”Can I Play with Madness” sävelsivät Adrian Smith, Bruce Dickinson ja Steve Harris. Harris keksi kappaleen keskikohtaan kompin muutoksen ja instrumentaaliosuuden. Smithin, Dickinsonin ja Harrisin säveltämää kappaletta ”The Evil That Men Do” on kuvailtu ”murskaavan pakkomielteenomaiseksi”. Kappaleen nimi on viittaus William Shakespearen kirjoittamaan näytelmään "Julius Caesar".


title: Seventh Son of a Seventh Son

text: Harrisin säveltämä, lähes kymmenminuuttinen nimikkokappale ”Seventh Son of a Seventh Sonia” on rinnastettu usein yhtyeen "Powerslave" -albumin kappaleeseen ”Rime of the Ancient Mariner” pituudensa vuoksi. Dave Murrayn ja Harrisin säveltämää kappaletta ”The Prophecy” on sanottu Murrayn parhaaksi sävellykseksi. Harrisin säveltämä henkimaailmaa ilmaiseva kappale ”The Clairvoyant” sai inspiraationsa brittiläisen meedion Doris Stokesin kuolemasta, jonka jälkeen Harris oli pohtinut olisiko Stokes pystynyt ennustamaan oman kuolemansa. Perättäiset raidat ”Seventh Son of a Seventh Son”, ”The Prophecy” ja ”The Clairvoyant” ovat selvimmin temaattisesti yhtenäisiä. Viimeinen kappale on Harrisin ja Dickinsonin säveltämä ”Only the Good Die Young”.


title: Seventh Son of a Seventh Son

text: Kuten aikaisempiakin Iron Maiden -albumeita, tätäkin seurasi massiivinen maailmankiertue nimeltään Seventh Tour of a Seventh Tour, jonka yhtenä etappina oli myös Suomi vuonna 1988.


title: Seventh Son of a Seventh Son

text: Vuonna 1988 yhtye esiintyi Doningtonin Monsters of Rock -festivaalin pääesiintyjänä rikkoen festivaalin kävijäennätyksen keräämällä 108 000 katsojaa paikan päälle.


title: Seventh Son of a Seventh Son

text: Albumi sai yleisesti hyvää kritiikkiä. Yhdysvalloissa albumia kuitenkin pidettiin "thrash metal -aikakaudella" (1980-luvun lopusta 1990-luvun alkuun) syntetisaattoreilla "höystettynä" ja "popmaisena".


title: Seventh Son of a Seventh Son

text:
Korroosion Aki Nuopponen sanoi "Seventh Son Of A Seventh Son" olevan "sekä sävellyksiensä että teemansa kannalta moniulotteinen albumi, josta saattaa löytää koko matkan ajan kaikkia parhaita Iron Maiden -aineksia aina herkullisimmista kitaraharmonioista ja -melodioista tarttuviin lauluraitoihin ja instrumentaalisiin yksityiskohtiin". Allmusic-sivuston Greg Prato puolestaan kehui albumia ja sanoi sen päättäneen yhtyeen kulta-ajan.
Vierailijat:


title: Käsikonsoli

text: Käsikonsoli tarkoittaa pelikonsolia, jossa näyttö ja ohjaimet ovat samassa laitteessa. Laite on suunniteltu kuljetettavuuteen ja toimii akulla tai paristoilla ilman jatkuvaa verkkovirtaa.


title: Käsikonsoli

text: Pienikokoiset kädessä pidettävät pelikoneet ovat myös kehittyneet ajan mittaan, ja kehityksessä voidaan erottaa selvästi ainakin kolme vaihetta:


title: Käsikonsoli

text: Elektroniikkapelit, ensimmäisinä ja tunnetuimpina Nintendon "Game & Watch" -pelit 1970-luvun lopulta alkaen. Elektroniikkapeleissä koko laite nestekidenäytön rakennetta myöten on suunniteltu pelkästään yhtä peliä varten.


title: Käsikonsoli

text: Ensimmäiset varsinaiset käsipelikonsolit, joiden pelit ovat vaihdettavia ja näyttö perustuu valmiiden pelikohtaisten kuvioiden sijaan pikseleihin. Näitä pelikoneita alkoi ilmestyä markkinoille vuodesta 1989 alkaen.


title: Käsikonsoli

text: Kehittyneemmät käsipelikonsolit, joissa käytetään RISC-prosessoreja, ja myös muut ominaisuudet ovat kehittyneempiä alkoi ilmestyä 1990-luvun lopulla. Uusimmissa laitteissa on myös mahdollisuus pelata monen pelaajan kesken langatonta linkkiä käyttäen, ja osassa on mukana myös matkapuhelinominaisuudet, nämä laitteet alkoivat kehittyä 2000-luvulla.


title: Käsikonsoli

text: Käsikonsolit voidaan ns. kotikonsoleiden tavoin jakaa eri sukupolviin.


title: Käsikonsoli

text: Ensimmäisiä käsikonsoleita olivat:


title: Käsikonsoli

text: Ensimmäinen käsikonsoli sukupolvi alkoi vuonna 1989. Tarkkaa päättymisaikaa ei ensimmäiselle sukupolvelle voi nimetä koska uusia näiden kaltaisia yksiköitä valmistetaan ja myydään edelleen. Ensimmäisen sukupolven käsikonsoleita olivat:


title: Käsikonsoli

text: Toinen käsikonsolisukupolvi alkoi vuonna 1998 Game Boy Colorin julkaisulla. Nintendo hallitsi 2. käsikonsoli sukupolvea suvereenisti Game Boy konsoleilla. Gizmondosta ei ollut vastusta Nintendolle, ja lopulta Gizmondo ajoi yhtiönsä konkurssiin. Toisen käsikonsolisukupolven konsoleita olivat:


title: Käsikonsoli

text: Kolmas sukupolvi polkaistiin käyntiin vuonna 2004 Nintendo DS:n ja PlayStation Portablen julkaisuilla. Kolmannen sukupolven konsoleilla pystyi pelaamisen lisäksi esimerkiksi selaamaan internetiä, kuuntelemaan musiikkia ja katsomaan elokuvia. Uusi ominaisuus oli myös se, että Nintendo DS:ssä oli kaksi näyttöä, joista toinen oli kosketusnäyttö. Kolmannen sukupolven käsikonsoleita ovat:


title: Käsikonsoli

text: Neljäs eli nykyinen käsikonsoli sukupolvi alkoi vuonna 2011 Nintendo 3DS:n julkaisulla. Muutamaa kuukautta myöhemmin ilmestyi Nintendon kilpailijan Sonyn PlayStation Vita. Uusia ominaisuuksia olivat Nintendo 3DS:n kyky luoda visuaalisia 3D-efektejä. PlayStation Vitan valttikortti sen sijaan oli kyky luoda erittäin edistyneitä, visuaalisia efektejä jotka ovat jo hyvin lähellä ns. "kotikonsoli" tasoa. PS Vitasta löytyy myös vakiona kaksi analogista ohjainsauvaa sekä 5-tuuman OLED-kosketusnäyttö ja takana oleva kosketuspaneeli. Neljännen sukupolven käsikonsoleita ovat:


title: Star Control

text: Star Control on kolmiosainen videopelisarja. Pelit keskittyvät avaruustaisteluun, strategiapelaamiseen ja seikkailuun. Sarjan toista osaa pidetään 1990-luvun videopelien parhaimmistona, ja siitä onkin tehty moderni käännös "The Ur-Quan Masters".


title: Star Control

text: Sarjan ensimmäinen peli on "Star Control: Famous Battles of the Ur-Quan Conflict". Pelin julkaisi vuonna 1990 Accolade, ja sen kehittäjänä toimi Toys for Bob. Pelin ytimenä on kahden avaruusaluksen välinen ylhäältäpäin kuvattu avaruustaistelu eräänä ensimmäisistä videopeleistä pidetyn Spacewarin tapaan. Avaruustaistelun ohella pelissä oli strateginen osuus. Pelin taustatarinana oli kahden tähtienvälisen liittouman välinen sota. Pelin avaruustaistelun vetovoimaa lisäsivät sen hyvin tasapainotetut alukset.


title: Star Control

text: "Star Control II: The Ur-Quan Masters" on pelisarjan toinen osa. Sitä pidetään yleisesti sarjan parhaana pelinä. Peli lisää edeltävään peliin verrattuna seikkailupeliosuuden, joka kertoo ihmisten ja näiden liittolaisten välisestä taistelusta pahaa Ur Quan -lajia vastaan. Pelin seikkailupeliosuudessa pelaaja tutkii tähtijärjestelmiä etsien uusia resursseja ja liittolaisia. Peli laajentaa edellisen osan avaruustaistelua uusilla aluksilla.


title: Star Control

text: Star Control 2:en kehitti Toys For Bob, ja sen julkaisijana toimi edeltävän osan tavoin Accolade. Peli julkaistiin vuonna 1992 MS-DOS:lle. Se käännettiin myöhemmin Macintoshille ja 3DO:lle.


title: Star Control

text: "Star Control 3":n kehittäjänä toimi Legend Entertainment, ja peli julkaistiin vuonna 1996 MS-DOS:lle ja Macintoshille. "Star Control 3" on pelillisesti edeltäjäänsä suppeampi keskittyen lähinnä taisteluun ja tutkimusmatkailuun. Pelin juonta pidetään yleisesti huonona verrattuna edeltäjäänsä. Samoin pelin avaruustaistelua on pidetty heikompana johtuen muun muassa alussuunnittelusta ja pelin tekoälyn omituisuuksista.


title: Star Control

text: "The Ur-Quan Masters" (UQM) on avoimen lähdekoodin käännös "Star Control II":sta nykyaikaisille käyttöjärjestelmille. Se toimii ainakin Microsoft Windowsilla, Linuxilla, Mac OS X:llä ja FreeBSD:llä. UQM sai alkunsa, kun "Star Control II":n kehittäjät Fred Ford ja Paul Reiche III julkaisivat pelin 3DO-version lähdekoodin GNU GPL -lisenssin alaisena vuonna 2002.


title: Star Control

text: "The Ur-Quan Masters" on kehittäjiensä mukaan kehitysvaiheessa, mutta on kuitenkin jo täysin pelattava. The Precursors on tehnyt peliin alkuperäisistä "Star Control II":n musiikkikappaleista uusversioita, mutta myös alkuperäisiä kappaleita voi pelissä käyttää.


title: Star Control

text: Ilmoitettujen jatko-osien kehitys on lakikiistassa alkuperäisen trilogian ja immateriaalioikeuksien omistajuudesta.


title: Piece of Mind

text: Piece of Mind on Iron Maidenin neljäs studioalbumi, joka julkaistiin 16. toukokuuta 1983. Albumi on ensimmäinen, jolla soittaa yhtyeen pitkäaikainen rumpali Nicko McBrain. Hän korvasi entisen rumpalin, Clive Burrin. Iron Maiden lähti "World Piece Tour" -kiertueelle jo hieman ennen albumin julkaisua.


title: Piece of Mind

text: Yhtyeen basisti ja keskeinen lauluntekijä Steve Harris on sanonut albumia yhtyeen parhaaksi "Seventh Son of a Seventh Sonin" ja "The X Factorin" ohella. "Piece of Mindin" tunnetuimpia kappaleita ovat konserttien vakiokappale ”The Trooper” ja singlejulkaisu ”Flight of Icarus”. Albumin kannessa esiintyy yhtyeen maskotti Eddie the Head lobotomian jälkitilassa pehmustetussa huoneessa ketjuihin kalehdittuna ja kallo halkaistuna.


title: Piece of Mind

text: Yhtye aloitti "Piece of Mindin" työstämisen vuoden 1983 alussa ja majoittui Guernseyn saarelle kirjoittamaan uutta materiaalia. Talvikaudeksi turisteista tyhjentynyt Le Chalet -hotelli toimi kuukauden ajan yhtyeen tukikohtana. Vähäisen käyttöasteen ansiosta hotellin ravintolasalista järjestyi Iron Maidenille harjoitustila. Tammikuussa yhtye siirtyi Bahamalle, Nassaun kaupungin Compass Point Studiosille nauhoituksiin, lähes yksinomaan verotussyistä. Iron Maiden ja sen managerit Rod Smallwood ja Andy Taylor varautuivat säästämään kaikissa mahdollisissa tuotantokustannuksissa. Ison-Britannian ulkopuolella nauhoitettu materiaali ja sen myyntituotot eivät kuuluneet 1980-luvun alussa Ison-Britannian verotuksen piiriin, joten yhtyeen valittavaksi jäi kaksi studiota: Antiguan Air Studios tai Bahaman Compass Point. Tuottaja Martin Birch vieraili molemmissa ja valitsi Bahaman. Yhtyeellä ei ollut kuitenkaan yhtään kappaletta valmiina sen saavuttua Nassaun studioon.


title: Piece of Mind

text: Alun perin työnimellä "Food For Thought" tunnettu "Piece of Mind" äänitettiin tammikuussa 1983 ja se oli Iron Maidenin ensimmäinen Englannin ulkopuolella äänitetty albumi. Albumin kannen ideoivat Rod Smallwood ja Steve Harris. Derek Riggs lensi Bahamasaarille maalatakseen kannen yhtyeen ollessa vielä studiossa. Runsaan kuukauden äänityssessioiden jälkeen albumin miksaus alkoi maaliskuussa New Yorkissa Electric Lady -studiossa Martin Birchin johdolla.


title: Piece of Mind

text: Albumi julkaistiin lopulta Isossa-Britanniassa 28. toukokuuta 1983 ja se nousi kolmanneksi. "Piece of Mind" myi paremmin kuin yksikään yhtyeen aikaisempi albumi, vaikka se ei noussut listaykköseksi. Yhdysvalloissa albumia myytiin miljoona kappaletta ja se nousi sijalle 14. Albumista tuli yhtyeen ensimmäinen platinalevy Yhdysvalloissa. Suomessa albumi sijoittui peräti toiseksi, Ruotsissa kuudenneksi, Saksassa kahdeksanneksi, Norjassa yhdeksänneksi, Itävallassa kymmenenneksi ja Espanjassa sijalle 64. Yhdysvalloissa albumi pääsi sijalle 70. Albumi sijoittui Suomessa ensimmäiseksi vuonna 2003 mid-price-hinnalla. Kappaleista ”Flight of Icarus” ja ”The Trooper” on tehty musiikkivideot.


title: Piece of Mind

text: "Piece of Mindin" kappaleiden sanoitukset ovat saaneet innoituksensa lähinnä kirjallisuudesta ja elokuvista. Albumin avausraidan ”Where Eagles Dare” on säveltänyt Steve Harris. Kappale perustuu Alistair MacLeanin samannimiseen (suom. "Kotkat kuuntelevat") kirjaan ja elokuvaan, jossa näytteli Clint Eastwood. Kappale kertoo ajallisesti toisesta maailmansodasta. Okkultisti Aleister Crowleyn teoksia voi pitää pohjana Bruce Dickinsonin säveltämälle kappaleelle ”Revelations”. Adrian Smithin ja Dickinsonin säveltämä singlejulkaisu ”Flight of Icarus” perustuu antiikin kreikkalaiseen Ikaros-myyttiin. Basisti Steve Harris halusi kappaleeseen nopeamman tempon, mutta kappaleen kirjoittajat eivät suostuneet siihen. Smithin, Dickinsonin ja Harrisin säveltämä ”Die With Your Boots On” ”ottaa kantaa yksittäisen ihmisen kokemaan turvattomuudentunteeseen maailman melskeessä”.


title: Piece of Mind

text: Harrisin säveltämä ”The Trooper” kertoo Krimin sodasta. Murrayn ja Harrisin tekemässä ”Still Lifessä” ”lammen riivaama hahmo puhuu ikäänkuin rakastetulleen.” Harrisin säveltämä ”Quest for Fire” perustuu kanadanranskalaisen elokuvaohjaajan Jean-Jacques Annaudin elokuvaan "Taistelu tulesta" (1981). Smithin ja Dickinsonin säveltämä ”Sun and Steel” puolestaan kertoo vuonna 1654 kuolleesta japanilaisesta samuraista Miyamoto Musashista. Kappaleen on sanoittanut Dickinson ja säveltänyt Smith. Albumin viimeinen raita on Harrisin säveltämä ”To Tame a Land”, joka perustuu Frank Herbertin science fiction -romaaniin "Dyyni".


title: Piece of Mind

text: "Piece of Mind" -albumin kritiikki oli penseää verrattuna edellisen albumin "The Number of the Beastin" kritiikkiin. "Kerrang!"-lehden lukijat äänestivät albumin parhaaksi levyksi vuoden 1983 lopussa. Noise.fi-verkkosivun arvostelija Alex Machine sanoi, että ”"Piece of Mind" on Iron Maidenin ja samalla koko 80-luvun heavy metallin tunnusomaisin albumi. Se asettaa standardit melodiselle heville aina näihin päiviin asti." Korroosion Aki Nuopponen antoi albumille neljä tähteä viidestä ja sanoi, että ”myönteisinä puolina albumilla toimii oikeastaan kaikki muu paitsi vielä hieman hajanainen kokonaisuus ja sovituksien kaltaisiin yksityiskohtiin liittyvät seikat, mutta mukana on niin paljon tarttuvuutta, menoa, meininkiä, melodiaa ja harmoniaa, etteivät pienet erheet juurikaan albumin kokonaisuutta naarmuta.”


title: Piece of Mind

text: Metal-Rules.com nimesi albumin seitsemänneksi parhaaksi heavy metal -albumiksi kautta aikojen. IGN nimesi "Piece of Mindin" 21. parhaaksi heavy metal -albumiksi. Albumilta julkaistiin vuonna 2008 kappaleet ”To Tame a Land” ja ”The Trooper” "Kerrang!:in" "Maiden Heaven: A Tribute to Iron Maiden" -tribuuttialbumille. Radio Rockin ”100 Parasta Rock -albumia” -listalla albumi sijoittui sijalle 18. Vuonna 2006 julkaistiin "The Hand of Doom Orchestra Plays Iron Maiden’s Piece of Mind: The Orchestral Tribute". Albumilla The Hand of Doom Orchestra -orkesteri soittaa albumista sinfonisen version.


title: Piece of Mind

text: Singlenä albumilta julkaistiin kappaleet ”Flight of Icarus” ja ”The Trooper”. ”Flight of Icarus” oli Iron Maidenin ensimmäinen Yhdysvalloissa julkaistu single. Kappale nousi Britanniassa sijalle 11. ja Yhdysvalloissa Rock Radion listoilla sijalle 12. Suomessa ”The Trooper” sijoittui viidenneksi.


title: Oddfellows

text: The Oddfellow on epäpoliittinen keskinäisen avun järjestö eli veljeskunta, joka perustettiin virallisesti vuonna 1810 Manchesterissa.


title: Oddfellows

text: Veljeskunta kehittyi Englannissa 1700-luvulla, jolloin ei ollut hyvinvointivaltiota, kansallista terveydenhuoltoa tai sosiaaliturvaa. Järjestön tarkoituksena on turvata jäsenten ja heidän perheidensä toimeentulo sairauden ja vanhuuden varalta. Järjestöllä on myös neuvontapalvelu. Nykyään järjestöllä on myös olutiltoja ja muuta virkistystoimintaa.


title: Oddfellows

text: Legendan mukaan järjestö juontaisi juurensa jo israelilaisten Baabelin vankeuteen 500-luvulle eaa.


title: Oddfellows

text: Amerikan Yhdysvalloissa järjestön jatkaja on I.O.O.F. eli Independent Order of Odd Fellows. Se on brittiläistä järjestöä laajempi, ja silläkin on ikää lähes 200 vuotta. Sen perusti Thomas Wildey Baltimoressa 26. huhtikuuta 1819.


title: Oddfellows

text: Suomen Odd Fellow -järjestö on lähtöisin Yhdysvalloista, ja se saapui Suomeen Ruotsin kautta vuonna 1925. Järjestö on kaksikielinen. Tällä hetkellä jäseniä on noin 8 000.


title: Oddfellows

text: Odd Fellow -järjestö sekoitetaan usein vapaamuurariuteen, jota se toimintatavoiltaan muistuttaa. Se ei kuitenkaan ole vapaamuurarillinen.


title: Oddfellows

text: Sen ulkoinen tunnusmerkki on kolme toisiinsa linkittynyttä lenkkiä, jotka kuvastavat ystävyyttä, rakkautta ja totuutta.


title: Oddfellows

text: Keskiajalla Englannissa syntyi merkittävä kilta- ja ammattikuntalaitos edistämään ja harjoittamaan tiettyjä ammatteja ja elinkeinoja. Ammattikuntajärjestelmä sisälsi tiukkoja sääntöjä eri ammattiluokille tarkoituksena suojata ammattisalaisuuksia ja käsityötaitoa.


title: Oddfellows

text: Yhteiskunnan sosiaalisen lainsäädännön puute johti siihen, että killat ja ammattikunnat elinkeinoelämään yhdistävien tehtävien lisäksi myös ottivat tehtäväkseen auttaa jäseniään ja heidän perheitään työttömyys-, sairaus- ja kuolintapauksissa. Välttääkseen ulkopuolisten sisäänpääsyn kokouksiin käytettiin sisäänpääsyn yhteydessä tunnussanoja ja -merkkejä.


title: Oddfellows

text: Vähitellen kiltojen ja ammattikuntien alkuperäinen merkitys heikkeni ja jäljelle jäi se toiminnan osuus, joka perustui yhteenkuuluvaisuuteen ja sisäiseen avunantoon. Tämä kehitys on vaikuttanut sellaiseen merkittävään yhdistys- ja veljeskuntatoimintaan, jolle tunnusomaista on ihanteellisten eettisten oppien ja käytännön avustustoiminnan harjoittaminen. Odd Fellow -veljeskunnan juuret ovat todennäköisesti tässä yhteiskuntakehityksessä.


title: Oddfellows

text: Varmuudella ei voida sanoa, miten Odd Fellow sai alkunsa. Eräässä museossa Hardwichissä, Skotlannissa säilytetään pergamentille kirjoitettua Odd Fellow -seuralle annettua vapaakirjettä. Kirje on päivätty 7. toukokuuta 1643, mutta väitetään, että Odd Fellow -veljeskunta olisi perustettu yli sata vuotta aikaisemmin eli 5. helmikuuta 1537. Englantilaisessa kirjallisuudessa mainitaan Odd Fellow ensimmäisen kerran tietääksemme 1745. Siinä ei kuitenkaan anneta lähempiä tietoja järjestöstä tai sen toiminnasta.


title: Oddfellows

text: Järjestöä pidetään vapaamuurarien tapaan salaseurana, vaikka se itse sen kieltääkin.


title: Jevgeni Kafelnikov

text: Jevgeni Aleksandrovitš Kafelnikov (, s. 18. helmikuuta 1974 Sotši, Venäjän SFNT, Neuvostoliitto) on venäläinen entinen ammattilaistennispelaaja. Hän voitti uransa aikana kaksi Grand Slam -turnausta kaksinpelissä ja neljä nelinpelissä sekä olympiakultaa Sydneyn olympialaisten kaksinpelissä. Nykyään hän kilpailee golfissa.


title: Jevgeni Kafelnikov

text: Kafelnikov aloitti ammattilaisuransa vuonna 1992. Seuraavan vuoden marraskuussa hän voitti Rogaskassa, Sloveniassa pelatun kaksinpelin haastajaturnauksen ja nousi voiton myötä ensimmäisen kerran ATP:n maailmanlistalla sadan parhaan joukkoon. Hän voitti vuoden aikana myös kaksi haastajatason nelinpeliturnausta, Dresdenissä ja Andorra la Vellassa, sekä pelasi ensimmäistä kertaa Grand Slam -turnauksen pääsarjassa. Hän eteni kaksinpelissä Ranskan avointen toiselle kierrokselle.


title: Jevgeni Kafelnikov

text: Kafelnikov teki läpimurtonsa kaudella 1994. Tammikuussa hän otti ensimmäisen ATP-tason turnausvoittonsa voitettuaan Adelaidessa kovalla alustalla pelatun turnauksen. Vuoden aikana hän voitti myös kaksi muuta ATP:n kaksinpeliturnausta, mattoalustalla Kööpenhaminassa ja kovalla alustalla Long Islandilla, ja neljä nelinpeliturnausta. Kafelnikov pelasi vuoden aikana ensimmäisen kerran kaikkien neljän Grand Slam -turnauksen pääsarjassa sekä kaksinpelissä että nelinpelissä, ja paras saavutus oli välieräpaikka Marc-Kevin Göllnerin kanssa Wimbledonin nelinpelissä. Kaudella 1994 Kafelnikov nousi parhaimmillaan sekä kaksinpelin että nelinpelin ATP-maailmanlistalla aivan kymmenen kärjen tuntumaan, sijalle 11.


title: Jevgeni Kafelnikov

text: Kaudella 1995 Kafelnikov nousi sekä kaksinpelin että nelinpelin maailmanlistalla kymmenen kärkeen. Kaksinpelin maailmanlistalla hän oli huhtikuussa 1995 viikon sijalla neljä, nelinpelissä heinä-elokuussa kaksi viikkoa sijalla kahdeksan. Hän voitti vuoden aikana neljä kaksinpeliturnausta, mattoalustalla Milanossa ja Pietarissa, massalla Gstaadissa ja kovalla alustalla Long Islandilla, ja neljä nelinpeliturnausta. Grand Slam -turnauksista hän menestyi kaksinpelissä parhaiten Ranskan avoimissa, nelinpelissä Wimbledonissa. Ranskan avointen kaksinpelissä hän hävisi välieräottelunsa tulevaa mestaria Thomas Musteria vastaan voitettuaan edellisessä ottelussa turnauksen ykkössijoitetun Andre Agassin, ja Wimbledonin nelinpelissäkin hän eteni edellisvuotiseen tapaan Marc-Kevin Göllnerin kanssa välieriin. Seuraavana vuonna Kafelnikov voitti Ranskan avoimissa sekä kaksinpelin että nelinpelin mestaruuden. Kaksinpelin loppuottelussa hän voitti entisen Wimbledon-voittajan Michael Stichin suoraan kolmessa erässä ja nelinpelin loppuottelussa parinsa Daniel Vacekin kanssa Guy Forget'n ja Jakob Hlasekin suoraan kahdessa erässä. Hän voitti vuoden 1996 aikana myös kaksinpeliturnaukset Adelaidessa, Prahassa ja Lyonissa sekä nelinpeliturnaukset Pietarissa, Prahassa, Baselissa ja Wienissä. Kafelnikovin Ranskan avointen nelinpelipari Daniel Vacek oli hänen parinaan myös kolmessa viimeksi mainitussa turnauksessa. Kaksinpelin maailmanlistalla Kafelnikov nousi marraskuussa 1996 sijalle kolme, nelinpelissä hän oli vuoden aikana korkeimmillaan sijalla viisi.


title: Jevgeni Kafelnikov

text: Kafelnikov ja Vacek uusivat Ranskan avointen nelinpelin voittonsa vuonna 1997, kun he löivät loppuottelussa Australian Todd Woodbridgen ja Mark Woodforden kolmessa erässä. He voittivat samana vuonna myös Yhdysvaltain avointen nelinpelin, jonka loppuottelussa he kaatoivat Jonas Björkmanin ja Nicklas Kultin suoraan kahdessa erässä. Kaksinpelissä hän voitti vuoden jälkimmäisellä puoliskolla kolme turnausta, Hallessa ruohokentällä, New Havenissa kovalla alustalla ja Moskovassa mattoalustalla, ja nelinpelissä Vacekin parina kahden Grand Slam -turnauksen lisäksi Gstaadin massaturnauksen. Kafelnikovin parhaat maailmanlistasijoitukset olivat edelliskauden tapaan kaksinpelissä sija kolme ja nelinpelissä sija viisi. Kaudella 1998 Kafelnikov voitti kaksinpelissä kolme turnausta, Lontoossa, Hallessa ja Moskovassa, ja nelinpelissä kaksi turnausta, Wayne Ferreiran kanssa Antwerpenissä ja Daniel Vacekin kanssa Wienissä. Grand Slam -turnauksissa hän ei edennyt niin kaksinpelissä kuin nelinpelissäkään neljännesvälieriä pidemmälle. Hänen maailmanlistasijoituksensa kaksinpelissä putosi ensimmäistä kertaa sitten tammikuun 1995 kymmenen huonommalle puolelle ja myös hänen nelinpelin maailmanlistasijoituksensa putosi.


title: Jevgeni Kafelnikov

text: Vuoden 1999 alussa Kafelnikov voitti toisen ja viimeisen Grand Slam -mestaruutensa kaksinpelissä lyömällä Australian avointen loppuottelussa Thomas Enqvistin neljässä erässä. Hän voitti vuoden aikana myös Rotterdamin ja Moskovan kaksinpeliturnaukset. Toukokuun alusta kesäkuun alkuun hän oli ATP:n kaksinpelin maailmanlistan kärkipaikalla. Kafelnikov voitti vuonna 1999 myös Barcelonan nelinpeliturnauksen Paul Haarhuisin kanssa. Kafelnikov pelasi Australian avointen loppuottelussa myös vuonna 2000, mutta hävisi neljässä erässä Andre Agassille. Syyskuussa 2000 hän toi Venäjälle olympiakultaa Sydneyn olympialaisten kaksinpelissä. Hän voitti tasaisessa loppuottelussa saksalaisen Tommy Haasin viidessä erässä luvuin 7–6, 3–6, 6–2, 4–6, 6–3. Kuukausi olympialaisten jälkeen hän voitti Moskovan kaksinpeliturnauksen ja aiemmin vuoden aikana hän voitti Monte Carlon ja Wienin nelinpeliturnaukset. Wienissä hänen parinaan oli Nenad Zimonjić ja Monte Carlossa Wayne Ferreira, jonka kanssa hän eteni vuonna 2000 myös Yhdysvaltain avointen nelinpelin välieriin. Kaksinpelin maailmanlistalla Kafelnikov oli läpi kauden kymmenen kärjessä, vuoden alussa sijalla kaksi ja lopussa sijalla viisi, ja nelinpelissäkin hän oli loka-marraskuussa muutaman viikon maailmanlistan kymmenen kärjessä, korkeimmillaan sijalla yhdeksän.


title: Jevgeni Kafelnikov

text: Uransa neljällä viimeisellä kaudella Kafelnikov voitti kolme ATP:n kaksinpeliturnausta ja kolme nelinpeliturnausta. Kaudella 2001 hän voitti Marseillen kovalla alustalla pelatun kaksinpeliturnauksen ja jo viidennen kerran Moskovassa mattoalustalla pelatun kaksinpeliturnauksen sekä nelinpeliturnaukset Indian Wellsissä (parina Wayne Ferreira), Rooma (parina Ferreira) ja Pietarissa (parina maanmies Denis Gonovalov). Grand Slam -kisoista hän menestyi parhaiten Yhdysvaltain avoimissa, joiden kaksinpelissä hän eteni välieriin, joissa hän hävisi Lleyton Hewittille. Hän pysyi kaksinpelin maailmanlistan kymmenen parhaan joukossa läpi kauden ja nelinpelissä hän oli kymmenen kärjessä yli kymmenen viikkoa tammikuun ja huhtikuun välillä.


title: Jevgeni Kafelnikov

text: Syyskuussa 2002 Kafelnikov otti Taškentissa viimeisen kaksinpelin turnausvoittonsa. Kesäkuussa 2002 hän voitti uransa neljännen ja viimeisen nelinpelin Grand Slam -mestaruutensa voitettuaan Paul Haarhuisin kanssa Ranskan avointen nelinpelin loppuottelussa Mark Knowlesin ja Daniel Nestorin suoraan kahdessa erässä. Hän oli vuonna 2002 myös osa ensimmäisen kerran Davis Cupin voittanutta Venäjän joukkuetta. Kafelnikov oli lokakuussa 2002 viimeistä kertaa ATP:n kaksinpelin maailmanlistan kymmenen kärjessä. Vuonna 2003 Kafelnikov uusi Haarhuisin kanssa Ranskan avointen nelinpelin loppuottelupaikkansa. He hävisivät loppuottelussa yhdysvaltalaisille Bob Bryanille ja Mike Bryanille. Hän voitti vuoden aikana nelinpeliturnaukset Indian Wellsissä (parina Wayne Ferreira) ja Washingtonissa (parina Sargis Sargsian). Kausi 2003 oli Kafelnikovin viimeinen tennisammattilaisena.


title: Jevgeni Kafelnikov

text: Jevgeni Kafelnikov voitti yksitoistavuotisella tennisammattilaisen urallaan olympiaturnaus mukaan lukien 26 ATP-tason turnausta kaksinpelissä 27 nelinpelissä. Näiden voittojen lisäksi hän voitti myös yhden haastajatason kaksinpeliturnauksen ja kaksi haastajatason nelinpeliturnausta. Kafelnikov hävisi urallaan 20 ATP-tason kaksinpelin loppuottelua sekä yhdeksän eri parin kanssa 14 nelinpelin loppuottelua.


title: Jevgeni Kafelnikov

text: Tennisuransa lopetettuaan Kafelnikov on pelannut golfia. Vuonna 2011 hän voitti Venäjän golfmestaruuden. Hänen tavoitteenaan on osallistua Rio de Janeiron olympialaisiin 2016, joissa golf palaa olympiaohjelmaan.


title: Väri-indeksi

text:
Väri-indeksi on luku, joka ilmaisee tähtitieteessä tähden värin. Tähden väri-indeksin perusteella saadaan selville tähden likimääräinen pintalämpötila. Väri-indeksi saadaan mittaamalla tähden kirkkaus kahdella erivärisellä suotimella ja laskemalla saatujen kirkkauksien erotus. Tavallisin menetelmä on käyttää sinistä (B) ja kellanvihreää (V) suodinta, joista saatavaa väri-indeksiä kutsutaan B–V-indeksiksi. B–V-indeksi on negatiivinen (0...−0,5) sinertävillä erittäin kuumilla tähdillä ja positiivinen (0...+2,5) kellertävillä sekä punaisilla viileämmillä tähdillä. Erityisen kuumille tähdille voidaan myös käyttää ultraviolettisäteilylle herkkää suodinta (U) sinisen suotimen kanssa, jolloin tuloksena saadaan U–B- tai UBV-indeksi. Punaista (R) ja infrapunasuodinta (I) käyttämällä saadaan puolestaan R–I-indeksi, joka soveltuu viileille punertaville tähdille.Nykyinen laajalti käytetty tähtien värijärjestelmä UBV on kehittynyt vanhasta järjestelmästä, joka oli kaksikanavainen: M (fotovisuaalinen) ja M (fotografinen, valokuvauksellinen) aaltoalue. Näiden aallonpituudet ovat 540 ja 430 nanometriä. Fotovisuaalinen tarkoittaa valokuvauksellista menetelmää, jossa kirkkausmittaus on säädetty vastaamaan suunnilleen silmän näkemää aluetta valitsemalla sopiva suodin ja valokuvauslevy. Vanha väri-indeksi M - M oli CI tai C.I. Uudessa UBV-järjestelmässä V = M ja B = M + 0,11. Viisikanavaisessa UBVRI-järjestelmässä on pohjana alkuperäinen UBV-järjestelmä, johon
on lisätty kanavat R ja I sekä myöhemmin pitkäaaltoiset infrapunakanavat J, H, K, L, ja M.


title: Väri-indeksi

text:
UBV-järjestelmän kanavat ovatJos tähden pintalämpötila T on tiedossa,
karkea arvio väri-indeksille saadaan lasketuksi.


title: Väri-indeksi

text: B-V = 7000 K/T - 0,56UBV- ja UBVRI-järjestelmien lisäksi on kehitetty muitakin väri-indeksijärjestelmiä kuten Uvby-järjestelmä.


title: Tupakat

text: Tupakat ("Nicotiana") on koisokasveihin kuuluva kasvisuku. Monet tupakat sisältävät nikotiini-nimistä alkaloidia, minkä vuoksi virginiantupakkaa ("Nicotiana tabacum") sekä palturitupakkaa ("Nicotiana rustica") viljellään päihdekasveina. Koristekasvina viljellään etenkin koristetupakkaa ("Nicotiana" Sanderae-ryhmä) ja narsissitupakkaa ("Nicotiana sylvestris"), mutta myös konsulintupakkaa ("Nicotiana langsdorffii"). Kaiken kaikkiaan on olemassa 67 erilaista tupakkalajia.


title: Angela Gheorghiu

text: Angela Gheorghiu (oik. "Burlacu", s. 7. syyskuuta 1965 Adjud, Romania) on oopperalaulaja ja yksi tunnetuimmista nykysopraanoista maailmassa. Gheorghiun sydäntä lähellä ovat Giuseppe Verdi ja Giacomo Puccinin musiikki sekä oopperan tyylilajeista eritoten verismo. Oopperan lisäksi hän on levyttänyt muun muassa kotimaansa Romanian musiikkia sekä kirkkomusiikkia.


title: Angela Gheorghiu

text: Gheorghiun isä oli veturinkuljettaja. Sisarensa Elenan kanssa Gheorghiu alkoi laulaa oopperaa jo varsin nuorena. Kolmetoistavuotiaana hän pääsi opiskelemaan laulua Bukarestin Musiikkiakatemiaan opettajanaan pääasiallisesti Mia Barbu. Hänen valmistumisvuotenaan 1989 Romaniassa tapahtui suuria mullistuksia. Nicolae Ceaușescun valtakauden loppuminen tiesi Gheorghiulle mahdollisuutta luoda kansainvälinen ura. Hänen ensimmäinen roolinsa ammattimaisena oopperalaulajana oli "Mimì" Cluj-Napocan oopperan La bohèmessa vuonna 1990.


title: Angela Gheorghiu

text: Gheorghiun kansainvälinen oopperaura käynnistyi 1992 Covent Gardenissa, roolina Zerlina Mozartin "Don Giovannissa". Gheorghiu teki erinomaisen vaikutuksen ja debytoi Wienin valtionoopperassa "Lemmenjuoman" Adinana ja lauloi tämän jälkeen Mimìn roolin Metropolitan Operassa.


title: Angela Gheorghiu

text: Vuonna 1994 tunnettu kapellimestari Georg Solti etsi Violettan roolin täyttäjää uuden "La Traviatan" tuotantoon. Kuultuaan Gheorghiun koelaulun Solti totesi:


title: Angela Gheorghiu

text: Violettan rooli nosti Gheorghiun lopullisesti kansainväliseksi oopperatähdeksi.


title: Angela Gheorghiu

text: Gheorghiu on levyttänyt useita albumeja, italian- ja ranskankielistä oopperaa, hengellistä musiikkia sekä romanialaista musiikkia. Rooleista hänen suosikkejaan ovat jo mainittujen Violettan, Adinan ja Mimìn lisäksi "La rondinen" Magda sekä "Romeon ja Julian" Julia.


title: Angela Gheorghiu

text: Angela Gheorghiun äänityyppi on lyyrinen sopraano ja ääni on väriltään tummahko ja pehmeä ilman spintosopraanoille ominaista ylä-äänten voimaa ja kirkkautta.


title: Angela Gheorghiu

text: Gheorghiun sukunimi tulee laulajan ensimmäiseltä aviomieheltä, josta hän on eronnut. Gheorghiu on ollut naimisissa ranskalaisen tenorin Roberto Alagnan kanssa vuodesta 1996 vuoteen 2013. Aviopari esiintyi usein yhdessä niin levyllä kuin näyttämölläkin.


title: Torpedovene

text: Torpedovene on pienehkö ja nopea sota-alus, jonka tarkoitus on hyökätä suurempia pinta-aluksia, erityisesti taistelulaivoja ja muita suuria, hitaita ja vahvasti aseistettuja aluksia vastaan nopeudellaan ja ketteryydellään, aseistuksena torpedot.


title: Torpedovene

text: 1800-luvun lopulla, kun ryhdyttiin rakentamaan suuria metallirunkoisia aluksia ja kun gyroskoopin avulla tasattiin aaltojen vaikutusta, voitiin kehittää erittäin suuria tykeillä aseistettuja laivoja, erityisesti taistelulaivoja ja myöhemmin suurimpia "dreadnought"-luokan aluksia. Näiden rakentaminen oli niin kallista, että vain rikkaimmilla mailla oli varaa pysytellä laivastokilpavarustelussa näiden alustyyppien osalta. Samanaikaisesti lisääntyvä panssarointi hidasti suuria taistelulaivoja ja järeiden tykkien, joita tarvittiin tämän panssaroinnin lävistämiseen, tulinopeus oli huono. Tämän takia ryhdyttiin tutkimaan mahdollisuutta hyökätä pienillä ja nopeilla aluksilla sekä pienemmillä kustannuksilla taistelulaivoja vastaan. Torpedon kehittäminen antoi aseen, jolla pystyi vaurioittamaan ja upottamaan minkä tahansa taistelulaivan.


title: Torpedovene

text: Useat laivastot aloittivat torpedoveneiden rakentamisen 1800-luvun lopulla. Nämä olivat pieniä, noin 30–50-metrisiä aluksia, jotka oli aseistettu muutamalla torpedonlaukaisimella ja kevyillä tykeillä. Voimanlähteenä käytettiin höyrykoneita, joilla saatiin nopeudeksi 20–30 solmua (37–56 km/h). Tällaiset alukset olivat suhteellisen halpoja ja niitä voitiin rakennuttaa suuria määriä mahdollistaen näin massahyökkäykset suurempia laivastoja vastaan. Vaikka osa tuhoutuisi suurempien laivojen tykkitulessa ennen ampumaetäisyydelle pääsemistä, niin yhdenkin taistelulaivan upottaminen olisi voitto, jos verrataan kustannuksia.


title: Torpedovene

text: Ensimmäinen torpedovene oli Norjan laivaston "KNM Rap" (), joka tilattiin Cheswickistä, Englannista vuonna 1873. Ensimmäisen raportoidun torpedojen laukaisun torpedoveneestä (joka oli laskettu liikkeelle taistelulaivasta) taistelutilanteessa suoritti Venäjän keisarikunnan laivaston upseeri Stepan Makarov 16. tammikuuta 1877 käyttäessään itse liikkuvia Whitehead-torpedoja turkkilaista taistelulaivaa vastaan Turkin sodassa.


title: Torpedovene

text: Torpedoveneiden ilmestyminen merille aiheutti toimintaa laivastoissa ympäri maailmaa, kun pienempiä ja tulinopeudeltaan nopeampia tykkejä alettiin asentaa laivoihin, jotta uusi uhka pystyttäisiin torjumaan. Lopulta muodostui kokonaan uusi laivaluokka, torpedovenehävittäjät, torjumaan torpedoveneitä. Nämä uudet laivat, jotka nykyään tunnetaan yksinkertaisesti hävittäjinä, olivat itse asiassa suurennettuja torpedoveneitä, yhtä nopeita, mutta niissä oli suuremmat tykit, jotta ne voivat hyökätä torpedoveneitä vastaan ennen kuin ne olisivat lähellä laivaston pääjoukkoa. Hävittäjät olivat aseistettu myös torpedoilla. Laivastotaktiikkaa hiottiin, jotta hävittäjät voisivat toimia tarpeeksi kaukana pääjoukosta torjuakseen torpedoveneet, mutta ollakseen kuitenkin tarpeeksi lähellä, jottei vihollinen pystyisi tuhoamaan niitä.